Qari Malaysia, Muhammad Qayyim  dinobat Johan Tilawah al-Quran Peringkat Antarabangsa

(Sultan Nazrin berkenan menyampaikan hadiah kepada Muhammad Qayyim pada Majlis Penutupan Tilawah dan Menghafaz Al-Quran Peringkat Antarabangsa (MTHQA) ke-63)

KUALA LUMPUR, 24 Ogos- Qari Malaysia, Muhammad Qayyim Nizar Sarimi, 25, dinobat sebagai johan kategori lelaki pada Majlis Tilawah dan Menghafaz al-Quran Peringkat Antarabangsa ke-63 yang diadakan di Dewan Merdeka, Pusat Dagangan Dunia Kuala Lumpur (WTCKL) di sini malam ini.Qari berstatus orang kurang upaya (OKU) penglihatan berasal dari Kelantan itu memperoleh markah sebanyak 94.96 peratus.Beliau menjadi OKU pertama bergelar juara qari kebangsaan sejak program berlangsung pada 1947.Bagi kategori wanita pula, johan tilawah dimenangi qariah dari Maghribi, Sara Belmamoun.

Sementara itu, Omar Toure dari Guinea dan Tebani Cheyma Enfal dari Algeria dinobatkan sebagai johan bagi kategori hafazan lelaki dan wanita.Mereka membawa pulang hadiah emas sumbangan Yayasan Pembangunan Ekonomi Islam Malaysia (YaPEIM), wang tunai, piala iringan dan sijil.Sultan Perak, Sultan Nazrin Muizzuddin Shah berkenan menyampaikan hadiah kepada para pemenang.

MTHQA bertemakan ‘Perpaduan Teras Malaysia MADANI’ anjuran Jabatan Kemajuan Islam Malaysia berlangsung selama enam hari bermula 19 Ogos lepas membabitkan dua kategori iaitu pertandingan Tilawah Al-Quran dan Hafazan Al-Quran 30 juzuk.


Amalkan perpaduan menerusi amalan ibadah

KUALA LUMPUR, 24 Ogos- Sultan Perak Sultan Nazrin Muizzuddin Shah bertitah, umat Islam disaran untuk mengamalkan perpaduan kerana ia merupakan satu daripada teras ajaran Islam.Menurut Sultan Nazrin, ia boleh diterapkan menerusi amalan-amalan ibadah."Seperti solat berjemaah, solat Jumaat, bertadarus Al Quran, berkiyamullai di masjid begitu juga falsafah yang tersirat di sebalik ibadah-ibadah zakat, sedekah, wakaf dan haji. "Begitu juga tuntutan melakukan pelbagai tanggunjawab fardu kifayah," titah baginda dalam Majlis Tilawah dan Menghafaz Al- Quran Peringkat Antarabangsa, MTHQA ke-63 Tahun 1445H/2023M anjuran Jabatan Kemajuan Islam Malaysia, JAKIM di ibu negara.Sultan Nazrin turut bertitah, umat Islam sewajibnya memilih untuk melihat elemen persamaan, yang berupaya membina perpaduan ummah.


10 tapak RAC enam negeri ditawar kepada pihak swasta

KUALA LUMPUR, 24 Ogos- Sebanyak 10 tapak milik Perbadanan Aset Keretapi (RAC) di enam negeri iaitu di Selangor, Perlis, Johor, Kelantan, Pulau Pinang dan Kuala Lumpur akan ditawarkan kepada pihak swasta bagi tujuan pembangunan.Menurut Menteri Pengangkutan Anthony Loke Siew Fook, tanah bernilai lebih RM2 bilion itu dijangka mampu memberi pulangan pendapatan negara, selain bermanfaat kepada infrastruktur masyarakat setempat.Ia berasaskan Pembangunan Berorientasikan Transit (TOD) yang menghubungkan rakyat menggunakan kenderaan awam sebagai usaha mengurangkan penggunaan kenderaan persendirian."Kita mengalukan penglibatan syarikat swasta dengan produk mereka sendiri untuk membangunkan projek-projek pembangunan ini. "Kita mengamalkan konsep Kerjasama Awam Swasta (PPP). Perkara itu telah lama dilaksanakan di negara kita dan merupakan satu model terbukti dapat membangunkan ekonomi negara kita. Cuma bezanya kita ingin laksanakan konsep PPP ini dengan lebih telus," katanya selepas menyempurnakan Majlis Menandatangani Perjanjian Bagi Pembinaan Stesen Kereta Api Segambut 2 Antara RAC dan IDP Industrial Development Sdn Berhad di ibu negara.Setakat ini sebanyak 30 syarikat besar tersenarai dalam Bursa Malaysia untuk menilai potensi aset berkenaan.


RM5 juta peruntukan bagi program EDL

KUALA LUMPUR, 24 Ogos- Kerajaan memperuntukkan RM5 juta bagi program Kepimpinan Digital Eksekutif (EDL) di peringkat pengurusan tertinggi sektor awam dan swasta.Menteri Ekonomi Rafizi Ramli berkata, program selama tiga bulan itu menyediakan kemahiran dan peluang kepada kepimpinan itu memahami teknologi terkini untuk dibangun dan diuruskan."Kembalinya program ini berikutan lebih banyak kreativiti dalam ekonomi kita termasuk dalam sektor swasta dan awam."Kita melihat proses membuat keputusan adalah lebih cepat pada masa hadapan kerana kita berharap akan mempunyai kepimpinan kanan dalam perkhidmatan awam dan swasta selaras dengan trend teknologi dan keperluan digital terkini," katanya selepas Majlis pemeteraian Program EDL, di ibu negara.Program tersebut merupakan kerjasama strategik antara Kementerian Ekonomi melalui agensinya MyDIGITAL Corporation bersama Asia School of Business (ASB) / MIT Sloan Management dan disertai syarikat-syarikat teknologi terkemuka dunia.


Isu kos sara hidup rakyat terus diberi perhatian - PM

IPOH, 24 Ogos - Kerajaan memberi jaminan untuk tidak memandang ringan isu melibatkan kenaikan kos sara hidup rakyat, kata Perdana Menteri Datuk Seri Anwar Ibrahim.Beliau berkata, kerajaan akan terus mencari jalan bagi memastikan harga barang di negara ini berada pada paras yang tidak membebankan rakyat.Jelas beliau, antara langkah yang telah dilaksanakan kerajaan ialah meningkatkan pengeluaran produk makanan dalam negara serta langkah-langkah tambahan lain daripada kerajaan."Tentu perlu ada rancangan masa depan maknanya pengeluaran lebih banyak. Saya telah arah semua syarikat-syarikat besar kerajaan seperti Sime Darby, Guthrie, Felda, mereka perlu fikir, bab ini kerana kita import barangan makanan terlalu banyak, Malaysia ini tanah subur tetapi kita import semua barangan makanan, jadi oleh itu kita dah arah supaya syarikat-syarikat ini juga bawa pengeluaran hasil yang lebih besar," kata Perdana Menteri ketika berucap merasmikan program Jualan Rahmah Mega@Tambun di Mydin Manjoi, di sini.

Tambahnya, usaha bagi memastikan harga barang berada pada paras yang tidak membebankan rakyat bukanlah suatu perkara mudah untuk dilaksanakan; namun kerajaan tetap akan mencari jalan terbaik untuk merealisasikan perkara tersebut.


CVR dibawa ke Florida untuk dianalisis

KUALA LUMPUR, 24 Ogos- Kotak Perakam Suara Kokpit (CVR) milik pesawat Beechcraft yang terhempas di Bandar Elmina Khamis lalu, dibawa ke Florida, Amerika Syarikat malam ini.Menurut Menteri Pengangkutan Anthony Loke Siew Fook, kepingan memori atau memory puck itu dijadual akan mula dianalisis di makmal pengilang Florida pada Isnin depan."Sebab kita perlukan visa kelulusan dari kedutaan Amerika Syarikat. Ketua Biro Siasatan Keselamatan Udara (BSKU) terbang ke Florida pad pukul 7 petang dan dijangka berada di sana selama beberapa hari.Segala persiapan dan perancangan dibuat dengan pihak pengeluar peralatan asal (OEM) dan dijangka akan masuk ke makmal bersama memory puck pada Isnin," katanya kepada RTM.Pasukan Biro Siasatan Kemalangan Udara (BSKU) turut memberi komitmen menyelesaikan segera laporan berhubung tragedi, dalam tempoh 30 hari selepas kejadian berlaku.Bagaimanapun, semua pihak digesa bertenang dan tidak membuat sebarang spekulasi berhubung nahas berkenaan.


Pelaksanaan dasar gaji progresif dipersetujui di peringkat kabinet

KUALA LUMPUR, 24 ogos- Pelaksanaan dasar gaji progresif telah dipersetujui di peringkat kabinet dan perinciannya akan dibentangkan dalam Belanjawan 2024 Oktober nanti.Menteri Ekonomi Rafizi Ramli berkata pelaksanaan dasar tersebut dijangka dilaksana pada April atau Mei tahun depan."Polisi telah diluluskan antara prinsip dan pendekatan, maka kita perlu melalui siri proses termasuk membawa kepada semua pemegang taruh, kita juga perlu lihat pada peringkat mana yang kita ingin masuk," katanya selepas menyaksikan perkongsian strategik Mydigital corp & Asia school Of Business, di ibu negara.Rafizi turut menjelaskan, setelah beberapa siri proses dilaksana, kerajaan dapat menentukan intervensi yang harus dilakukan untuk diterjemah kepada komitmen kewangan, dan sektor yang perlu diutamakan melalui polisi tersebut.


Senarai penuh 11 portfolio EXCO Negeri Sembilan diumum

SEREMBAN, 24 Ogos - Menteri Besar Negeri Sembilan, Datuk Seri Aminuddin Harun mengumumkan senarai penuh 11 portfolio Ahli Majlis Mesyuarat Kerajaan Negeri (EXCO) bagi Penggal Pertama Dewan Undangan Negeri (DUN) Ke-15.Aminuddin memegang portfolio Hal Ehwal Agama Islam dan Keselamatan, Kewangan, Tanah dan Sumber Manusia serta Pelaburan, Infrastruktur, Utiliti dan Kemudahan Awam."Jadi ini telah dipersetujui dalam mesyuarat hari ini dan kita berharap bahawa selepas ini mereka boleh terus meneruskan tugas-tugas mereka, telah bincang pejabat-pejabat yang telah dipersetujui oleh mereka dan kita berharap bahawa semua Exco kita dapat melaksanakan tanggugjawab mulai sekaranglah," kata Aminuddin, di sini.Menurutnya, Datuk Seri Jalalluddin Alias daripada Barisan Nasional (BN) memegang portfolio Kemajuan Desa, Peladangan dan Komoditi serta Pertanian, Keterjaminan Makanan  dan Kos Sara Hidup, manakala Teo Kok Seong daripada (DAP) memegang portfolio Perindustrian, dan Hal Ehwal Bukan Islam.Noorzunita Begum Mohd Ibrahim daripada (PKR) memegang portfolio Hal Ehwal Wanita, Keluarga dan Masyarakat, Datuk Ismail Lasim daripada (BN) memegang porfolio Pedidikan dan Modal Insan, manakala J. Arulkumar daripada (DAP) memegang portfolio Pembangunan Kerajaan Tempatan, Perumahan dan Pengangkutan.Selain itu, Mustapha Nagoor daripada (BN) memegang porfolio Pembangunan Belia dan Sukan, Nicole Tam Lee Koon daripada (DAP) memegang portfolio Pelancongan, Kesenian dan Kebudayaan, manakala S.Veerapan daripada (DAP) memegang portfolio Keusahawanan, Sumber Manusia, Perubahan Iklim, Koperasi dan  Kepenggunaan.Mohd Faizal Ramli daripada (BN) pula memegang portfolio Warisan, Teknologi, Inivasi dan Digital manakala Tengku Zamrah Tengku Sulaiman daripada (PKR) memegang portfolio Kesihatan, Perpaduan, Penerangan, Integrasi Nasional dan badan bukan kerajaan (NGO).

(Menteri Besar Negeri Sembilan, Datuk Seri Aminuddin Harun bercakap dalam sidang mediapada Sidang Media Pasca Mesyuarat Exco Yang Pertama bagiPenggal Dewan Undangan Negeri (DUN) Ke-15, di sini)

Terdahulu, 10 Ahli Majlis Mesyuarat Kerajaan Negeri (Exco) Negeri Sembilan bagi penggal ke-15 mengangkat sumpah di hadapan Yang Dipertuan Besar Negeri Sembilan, Tuanku Muhriz Ibni Almarhum Taunku Munawir hari ini.


Polis Johor sedia hadapi PRK Johor

AYER KEROH, 24 Ogos- Ketua Polis Negara, Tan Sri Razaruddin Husain@Abd Rasid yakin Polis Johor telah bersiap sedia bagi Pilihan Raya Kecil (PRK) Parlimen Pulai dan Dewan Undangan Negeri (DUN) Johor pada 9 September ini. Beliau yakin proses PRK itu akan berjalan lancar dengan kerjasama masyarakat. Bagaimanapun parti politik dinasihatkan agar tidak memainkan isu sensitif."Saya sangat yakin kalau di Johor ini dengan kebanggaan bangsa Johor saya rasa bangsa Johor lagi matang jugalah dalam menghadapi PRK ini di pulai dan juga Dewan Undanagn Negeri (DUN)Simpang Jeram. "Jadi persiapan kita ingin mengingatkan supaya tiada isu sensitif seperti isu 3R iaitu bangsa, agama dan raja sepanjang tempoh kempen," katanya kepada pemberita pada Istiadat Penganugerahan Darjah, Bintang dan Pingat Kebesaran Negeri Melaka sempena Sambutan Hari Jadi ke-74 Yang DiPertua Negeri Melaka, Tun Mohd Ali Mohd Rustam di Balai Istiadat, Seri Negeri di sini.Pada istiadat berkenaan Razaruddin dianugerahkan Darjah Gemilang Seri Melaka (DGSM) yang mebnawa gelaran Datuk Seri.


Tidak capai tahap kebersihan, 9 premis di Macang diarah tutup

KOTA BHARU, 24 Ogos - Sembilan premis menjual makanan di Machang diarah ditutup selama 14 hari kerana didapati tidak mencapai tahap kebersihan yang ditetapkan mengikut Seksyen 11 Akta Makanan 1983.Pengarah Jabatan Kesihatan Negeri Kelantan (JKNK) Datuk Dr Zaini Hussin dalam kenyataan berkata, tindakan itu dilakukan hasil Operasi Bersepadu Premis Bersih Siri 08/2023 Bahagian Keselamatan Dan Kualiti Makanan, semalam.Operasi melibatkan 62 kakitangan jabatan itu di daerah tersebut."Dalam operasi tersebut, sebanyak 56 premis termasuk kedai makan dan restoran telah diperiksa."Sebanyak 86 notis saman di bawah Seksyen 32B, Memerintahkan Kehadiran di mahkamah telah dikeluarkan ke atas pemilik premis dan pengendali makanan atas pelbagai kesalahan yang melanggar Peraturan-Peraturan Kebersihan Makanan 2009," katanya.

Dr Zaini berkata antara kesalahan terbanyak yang dikesan adalah berkaitan pakaian pengendali makanan dengan 63 notis saman dikeluarkan."23 lagi kesalahan yang dikesan adalah tidak mempamerkan Perakuan Pendaftaran dalam premis makanan, tidak mematuhi kehendak yang berhubungan dengan tugas am tuan punya, pemilik atau penghuni premis makanan, kebersihan pengendali makanan, keadaan kesihatan pengendali, gagal mengekalkan kebersihan premis dan lain-lain."Kesemua notis saman di bawah Seksyen 32B, boleh dibayar kompaun dalam tempoh satu bulan dari tarikh notis dikeluarkan," katanya.Pemilik premis makanan yang tidak mematuhi perintah penutupan premis makanan adalah melakukan suatu kesalahan dan jika disabitkan kesalahan boleh dikenakan penjara tidak lebih lima tahun atau denda atau kedua-duanya sekali."JKNK ingin menegaskan bahawa adalah menjadi tanggungjawab pemilik premis makanan dan pengendali premis makanan untuk memastikan premis mereka bersih setiap masa,’ katanya.


Amanah yakin calon PH akan kekal bagi dua kerusi PRK Johor

JOHOR BAHRU, 24 Ogos- Parti Amanah Negara tetap yakin dengan calon-calon yang disenaraikan mewakili Pakatan Harapan (PH) untuk mengekalkan kerusi di kedua-dua kerusi bagi Parlimen Pulai dan Dewan Undangan Negeri (DUN) Simpang Jeram, terutama dengan kerjasama Barisan Nasional (BN) semasa kempen nanti.Presiden Amanah, Datuk Seri Mohamad Sabu berkata, semua parti dalam kerajaan perpaduan telah berjanji untuk berganding bahu memastikan kemenangan di Pulai serta Simpang Jeram."Ini merupakan satu momentum baik di Johor dengan kehadiran semua pihak termasuk Keadilan, DAP, BN.Saya yakin suasana ini akan lebih hebat pada hari mengundi nanti," katanya kepada RTM.Mohamad Sabu sebelum itu hadir pada majlis memperkenalkan calon bagi Parlimen Pulai dan DUN Simpang Jeram, di Johor Bahru.Dalam perkembangan lain, Suhaizan Kaiat dinamakan sebagai calon PH bagi parlimen Pulai.Suhaizat, 50, merupakan bekas speaker Dewan Negeri Johor dan pernah menjadi Setiausaha Politik kepada bekas Menteri Kementerian Perdagangan Dalam Negeri dan Kos Sara Hidup (KPDN) Allahyarham Datuk Seri Salahuddin Ayub.Ketika menjawab pertanyaan mengenai persedian hari penamaan calon Suhaizan yakin dengan sokongan BN serta UMNO sepanjang pilihan raya Kecil di Parlimen itu nanti."Alhamdullilah komitmen Datuk Nur Jazlan selaku keimpinan UMNO negeri sangat baik dalam PH BN," katanya kepada RTM.Sementara itu, Nazri Abdul Rahman, 56, akan dinamakan sebagai calon PH di DUN Simpang Jeram. "Sebelum menjadi calon, saya memang banyak mengikut arwah Datuk Salahudin untuk bertemu dengan rakyat, khususnya di DUN Simpang Jeram," katanya.Semalam, Perikatan Nasional (PN) turut mengumumkan calon bakal bertanding di Parlimen Pulai, Zulkifli Jaafar manakala DUN Simpang Jeram akan diwakili Dr Mazri Yahya.


Premis perniagaan didakwa buat promosi tidak sopan disiasat

PUTRAJAYA, 24 Ogos - Jabatan Agama Islam Wilayah Persekutuan (JAWI) akan menyiasat premis perniagaan yang didakwa membuat promosi dengan menampilkan sekumpulan wanita berpakaian tidak sopan, berjoget di hadapan sebuah pasaraya seperti yang tular di media sosial baru-baru ini.Menteri Di Jabatan Perdana Menteri (Hal Ehwal Agama), Datuk Dr Mohd Naim Moktar berkata tindakan undang-undang akan diambil terhadap mana-mana orang Islam yang terlibat dalam perbuatan tidak bermoral yang boleh menjejaskan imej masyarakat Islam."Siasatan pun sedang dijalankan, sekiranya didapati dalam siasatan tersebut ada mana-mana orang Islam yang terlibat, saya difahamkan dalam ada setengah itu dia bagi saguhati dan sebagainya, jadi dalam konteks itukan mana maruah kita nak letakkan, hanya dengan sedikit pemberian macam itu, kita boleh gadai maruah dan akhlak kita, ini bukan satu yang diajar oleh agama," kata Dr Mohd Naim, di sini.Menurutnya, perbuatan tersebut tidak mencerminkan nilai seorang Islam dan agama Islam sendiri melarang serta mencemuh perbuatan melampau yang bertentangan dengan agama tersebut.Terdahulu, tular video menunjukkan beberapa wanita dengan berpakaian menjolok mata menari di tempat terbuka sambil diiringi muzik di hadapan sebuah pasaraya, di Ibu Negara.

(Menteri Di Jabatan Perdana Menteri (Hal Ehwal Agama), Datuk Dr Mohd Naim Moktarditemui media selepas menghadiri pertemuan bersama-samaHimpunan Gerakan Islam Malaysia (HGIM), di sini)

HGIM dianggotai empat badan bukan kerajaan (NGO) dakwah yang akan bekerjasama bersama-sama Jabatan Kemajuan Islam Malaysia (JAKIM) dalam menangkis sebarang unsur perpecahan yang menjurus kepada ektremisme, radikalisme dan kemunduran negara.


Terengganu guna logo dan tema Hari Kebangsaan ke-66

KUALA TERENGGANU, 24 Ogos- Kerajaan Terengganu menyatakan keputusan mengikuti kerajaan pusat bagi penggunaan logo dan tema Hari Kebangsaan ke-66 namun Polis Kontinjen Terengganu tetap akan membuat pemantauan khususnya ketika Perbarisan Hari Kebangssan pada 31 Ogos ini.Seramai 1,500 pegawai dan anggota akan ditugaskan melakukan penugasan tersebut.Ketua Polis Terengganu Datuk Mazli Mazlan berkata, tindakan akan diambil ke atas individu atau kumpulan yang melakukan provokasi terutama membabitkan penggunaan logo berbeza daripada ditetapkan kerajaan.Pihak polis akan memberi nasihat kepada kumpulan dan individu yang akan menyertai perbarisan sambutan Hari Kebangsaan agar mematuhi arahan yang dikeluarkan.Beliau mengulas kebimbangan orang ramai mengenai ada individu atau kumpulan mengambil kesempatan menggunakan logo berbeza daripada ditetapkan kerajaan pada perbarisan Hari Kebangsaan minggu depan."Semua pihak supaya meraikan sambutan Hari Kebangsaan dengan semangat setia kawan dengan penuh sikap toleransi. Jadi marilah kita bersama-sama meraikan Bulan Kebangsaan mengikut pemimpin kita. "Warganegara tidak perlu ada perbezaan antara satu sama lain, biarlah ada kesamaan dalam meraikan Bulan Kebangsaan secara bersama," katanya selepas merasmikan program Langkah Madani sempena Pelancaran Bulan Kebangsaan dan Kibar Jalur Gemilang 2023 peringkat negeri di Perkarangan Wisma Persekutuan.Program anjuran Jabatan Penerangan Negeri itu turut dihadiri Pengarahnya Sait Yaman, Pengarah KEMAS Dr Faridah Mat dan Pengarah Jabatan Pendaftaran Mohamad Nasir Kareem .Kira-kira 300 peserta daripada 32 jabatan dan agensi kerajaan menyertai Langkah Madani 10,000 langkah iaitu sejauh 5.1 kilometer.Langkah Madani juga turut disertai wakil kakitangan Jabatan Penyiaran Terengganu serta Dj Radio.


RTM siar lebih 70 jam siaran sempena Hari Kebangsaan

MELAKA, 24 Ogos - Radio Televisyen Malaysia (RTM) komited menyediakan pelbagai program menarik, khas untuk semua penonton menjelang Sambutan Hari Kebangsaan ini.Ketua Pengarah, Datuk Suhaimi Sulaiman berkata, buat julung kalinya pada tahun ini, RTM akan menyertai kontinjen perbarisan yang terdiri daripada personaliti TV dan Radio RTM.Selain itu, siaran TV1 akan menyiarkan lebih 70 jam siaran, TV2 14 program khas merdeka, dan tidak ketinggalan saluran percubaan TV6 yang mempunyai 22 program khas merdeka.Dalam pada itu, menjelang acara perbarisan dan perarakan pada 31 Ogos ini, penonton juga boleh melihat disebalik tabir persiapan acara berkenaan melalui siaran langsung Tik Tok RTM bermula 27 Ogos ini."Kalau sesiapa yang lalu di lebuh raya persekutuan, lebuhraya persekutuan itu mereka boleh nampak kain rentang yang sangat besar dan kemudian bangunan-bangunan baru di Media City pun kita warnakan dengan lampu-lampu, akan menunjukkan warna-warna bendera kita, yang itu dari segi fizikal. "Boleh kita tengok di RTM Klik kita yang penting, persiapan kita memang kita sudah buat lama dan yang penting sekarang semua orang di Malaysia dapat merasai bahang menyambut Hari Kebangsaan, jadi RTM memainkan peranan yang penting di sini," kata Suhaimi, di sini.

(Ketua Pengarah, Datuk Suhaimi Sulaiman bercakap kepada pemberitaselepas menjadi tetamu di Konti MELAKAfm, Jalan Tamingsari)

Dalam pertemuan itu, beliau berkesempatan beramah mesra bersama warga Melakafm dan turut membuat rakaman drama program Kampung Seronok bersama para penyampai yang terlibat.


Kerja baiki JRTB dimulakan secepat mungkin

GERIK, 24 Ogos- Kerja-kerja membaiki jalan di membaiki Jalan Raya Timur Barat (JRTB) laluan Gerik -Jeli akan dimulakan secepat mungkin.Menteri Kerja Raya Datuk Seri Alexander Nanta Linggi berkata kerja tersebut akan melibatkan pembaikan kecil tetapi turut akan membina semula beberapa laluan rosak."Sebahagiannya mungkin kerja lebih berat daripada kerja kecil seperti tampalan. Jalan ini juga merupakan jalan lama dan memerlukan kerja penampalan selain membina semula laluan itu," katanya sidang media selepas majlis pelancaran kempen MYJalan KKR di Jeti Awam Pulau Banding, di sini.Dalam perkembangan sama, beliau memaklumkan peruntukan tambahan melebihi 35 peratus bagi kerja-kerja penyenggaraan Jalan Raya Persekutuan seluruh Malaysia melalui bajet Malaysia MADANI tahun 2023. Kelulusan itu membuktikan komitmen Kerajaan Perpaduan dalam memastikan infrastruktur jalan raya berada dalam keadaan terbaik dan selamat digunakan oleh seluruh rakyat Malaysia.


LADA belanja RM450,000 jalankan pembangunan komuniti

LANGKAWI, 24 Ogos- Sebanyak RM450,000 dibelanjakan Lembaga Pembangunan Langkawi (LADA) bagi menjalankan Tanggungjawab Sosial Korporat (CSR) agensi itu sehingga Ogos.Perbelanjaan tersebut bagi pembangunan komuniti termasuk aspek pendidikan di Langkawi.Menurut Timbalan Ketua Pegawai Eksekutif LADA, Wan Kamarul Faisal Wan Kamardin, sebagai peneraju Pulau Langkawi, LADA bertanggungjawab dalam membangunkan modal insan dan ekonomi di Langkawi.Selain memberi penghargaan kepada mereka yang berjaya mengharumkan nama Pulau Langkawi seperti Anugerah Kecemerlangan Pelajar Langkawi iaitu A-Kawi telah mencapai sedekad penganjurannya."A-Kawi kali ini lebih seimbang dan turut menghargai sumbangan-sumbangan pelajar kepada pendidikan dan ko-kurikulum di Langkawi."Kita kena sedar pelajar cemerlang ialah pelajar yang seimbang sama ada dalam akademik dan juga kokurikulum dan sahsiah," katanya pada Majlis Anugerah Kecemerlangan Pelajar Langkawi (A-KAWI) di Hotel Wings by Croske, di sini.Pada majlis itu, seramai 60 pelajar terdiri daripada 40 pelajar cemerlang Sijil Pelajaran Malaysia (SPM) dan 20 pelajar cemerlang Sijil Tinggi Persekolahan Malaysia (STPM) seluruh Langkawi menerima anugerah wang tunai dan juga sijil.


Peruntukan tambahan RM30 juta, naik taraf jalan Gerik-Jeli - PM

GERIK, 24 Ogos - Perdana Menteri, Datuk Seri Anwar Ibrahim mengumumkan peruntukan tambahan sebanyak RM30 juta bagi menaik taraf Jalan Raya Timur Barat (JRTB) yang menghubungkan Gerik-Jeli. Anwar yang juga Menteri Kewangan berkata ia merupakan tambahan kepada peruntukan sebelum ini iaitu sebanyak RM45.67 juta.Beliau berkata, daripada jumlah tersebut, RM44.72 juta diperuntukkan untuk kerja-kerja penyenggaraan turapan berkala manakala bakinya sebanyak RM948,000 diagih untuk penyelenggaraan selain kerja-kerja turapan.

"Baru ini telah diluluskan sekitar RM56 juta. Meski sudah diluluskan namun ada permintaan penambahan peruntukan. Walaupun permintaan itu banyak tidak mengapa, saya akan kaji dalam Belanjawan Madani kedua bulan Oktober."Tapi hari ini saya boleh lulus tambahan RM30 juta untuk perbaiki jalan,” kata Anwar ketika berucap melancarkan Kempen MyJalan Kementerian Kerja Raya (KKR), di sini.Tambah Anwar, kerajaan telah meluluskan peruntukan tambahan penyelenggaraan Jalan Persekutuan di seluruh negara berjumlah RM370 juta pada tahun ini.Dalam perkembangan berkaitan, Anwar turut mengumumkan pemberian wang saguhati berjumlah RM1,000 kepada 87 keluarga bekas pekerja pembinaan JRTB.Ini sebagai menghargai jasa dan pengorbanan mereka yang bergadai nyawa ketika proses pembinaan jalan tersebut selepas berdepan ancaman komunis. "Jalan ini dulu, jasa JKR dan saya baca pun terkesan. Masa itu saya muda lagi, baru keluar Universiti tengok orang bekerja, pengorbanan dia, kerana masa itu masih ada gerombolan komunis pengganas yang tak mahu negara ini aman, tidak mahu negara ini demokrasi yang mahu sistem komunis dilaksanakan."Jadi bila kita hendak buat lebuhraya di sini, dia rasa dia dicabar, jadi dia serang dan ada yang terkorban selain daripada tentera dan polis. Sebab itu dalam dasar Kerajaan Madani saya tidak pernah hendak lupakan," katanya.Pada 27 Ogos 1974, seramai tiga petugas JKR telah terbunuh semasa bekerja untuk membina laluan tersebut setelah diserang  pengganas komunis.


ACO manfaat kerjasama APEC, pasarkan produk koperasi ke peringkat antarabangsa

GENTING HIGHLANDS, 24 Ogos- Kesatuan Koperasi ASEAN (ACO) komited meningkatkan daya saing pasaran perniagaan produk dan perkhidmatan koperasi sebagai blok ekonomi terbesar dunia selepas China, India dan Amerika sehingga ke negara kepulauan pasifik.Presidennya, Datuk Seri Dr. Abdul Fattah Abdullah berkata ACO akan memanfaatkan kerjasama Ekonomi Asia-Pasifik (APEC) dengan rakan sekutunya untuk memasarkan potensi produk koperasi berasaskan perkhidmatan ke seluruh rantau ASEAN yang memberi faedah kepada lebih 670 juta orang."Dalam konteks ini, kami telah berbincang dan kita akan terus menjalankan usaha dengan mengenal pasti kawasan-kawasan utama yang perlu diaktifkan oleh koperasi.Ia termasuk meningkatkan perdagangan kepada negara-negara ASEAN. Produk-produk koperasi Malaysia boleh dipasarkan," kata Abdul Fattah kepada pemberita selepas mempengerusikan mesyuarat Bersama perwakilan koperasi ASEAN, di sini.

(Presiden ACO, Datuk Seri Dr. Abdul Fattah Abdullah/Fail)

Katanya, produk dan perkhidmatan koperasi di Malaysia serta negara serantau berpotensi besar untuk dipasarkan kerana kepelbagaian pada produk dan perkhidmatan yang dapat memenuhi kehendak serta permintaan pengguna di negara kepulauan pasifik seperti di Vanuatu, Tongga, Fiji dan Samoa.Sejak 2014, produk dan perkhidmatan koperasi negara sentiasa mendapat permintaan tinggi melalui hubungan dengan negara kepulauan Pasifik.Beliau yang juga Presiden Angkatan Koperasi Kebangsaan Malaysia Berhad (ANGKASA) yakin bahawa eksplorasi ANGKASA dan VCBN berpotensi mencari jalan penyelesaian untuk mengawal harga barangan termasuklah mengurangkan pembabitan orang tengah dan memastikan penawaran produk dan perkhidmatan koperasi kekal relevan.Sehingga kini, terdapat 300,000 buah koperasi di negara ASEAN dengan lebih 65 juta ahli individu dan lebih 3 juta peluang perniagaan berjaya dijana oleh sektor koperasi di rantau ini.


Terap semangat patriotisme dalam kalangan murid tadika

KUALA TERENGGANU, 24 Ogos- Tadika Yayasan Islam Terengganu Cawangan Kuala Terengganu mengadakan program pakaian beragam Bulan Kebangsaan bagi memberi pendedahan dan bimbingan kepada murid-murid tadika bagi menanam semangat patriotisme.Program seperti itu secara tidak langsung menerapkan nilai-nilai murni dan  memahami kepentingan semangat cintakan negara.Menurut Guru besarnya Azizah Din, seramai 216 kanak-kanak tahun 5 dan 6 menyertai program berkenaan dengan pelbagai gaya tersendiri.Program tersebut diadakan dengan majlis perarakan di tapak perhimpunan untuk menyanyikan lagu-lagu patriotik bagi menyemai rasa cintakan negara. Mereka turut diberi pendedahan mengenai Bulan Kebangsaan menerusi aktiviti kuiz kemerdekaan."Saya lihat murid-murid ini begitu teruja dan seakan memahami semangat kemerdekaan itu."Melalui program seperti ini, kita dapat menyemai dan memupuk perasaan kasih sayang kepada murid dan semangat kecintaan kepada tanah air serta mengenang jasa perwira terdahulu demi mendapatkan kemerdekaan tanah air kita," katanya kepada RTM.Bagaimanapun, kebanyakan murid-murid turut didedahkan prinsip asas kemerdekaan negara dan menerapkan nilai-nilai murni agar dapat dijadikan panduan.


Suhaimi Sulaiman dianugerah gelaran Datuk

AYER KEROH, 24 Ogos - Ketua Pengarah Penyiaran, Datuk Suhaimi Sulaiman menzahirkan ucapan terima kasih kepada Yang DiPertua Negeri Melaka, Tun Mohd Ali Mohd Rustam atas penganugerahan darjah sempena Sambutan Hari Jadi ke-74 Yang DiPertua Negeri Melaka.  Beliau berkata, anugerah itu merupakan pengiktirafan dan motivasi untuk dirinya agar terus bekerja keras kepada negara khususnya dalam meningkatkan imej dan reputasi RTM.

"Saya sangat berterima kasih dan ini adalah satu motivasi untuk diri saya. Walaupun saya sudah berumur 61 tahun, saya akan terus bekerja keras, membina sebuah negara bangsa yang hebat," katanya.Suhaimi ditemui pemberita selepas Istiadat Penganugerahan Darjah, Bintang dan Pingat Kebesaran Negeri Melaka sempena Sambutan Hari Jadi ke-74 Yang DiPertua Negeri Melaka, Tun Mohd Ali Mohd Rustam di Balai Istiadat, Seri Negeri, di sini. Beliau dianugerahkan Darjah Pangkuan Seri Melaka (DPSM) yang membawa gelaran Datuk. Suhaimi Sulaiman dilantik sebagai Ketua Pengarah Penyiaran pada Januari lalu. Suhaimi pernah menyandang beberapa jawatan penting dalam bidang penyiaran dan kewartawanan termasuk sebagai Ketua Pegawai Eksekutif dan Ketua Pengarang Astro Awani pada 2017 dan Pengerusi Bernama pada 2020 selain pernah bertugas di Kumpulan Media Sarawak dan Media Prima.


10 Exco Negeri Sembilan selesai angkat sumpah

KUALA PILAH, 24 Ogos - Sepuluh Ahli Majlis Mesyuarat Kerajaan Negeri (EXCO) Negeri Sembilan bagi penggal ke-15 selesai mengangkat sumpah di hadapan Yang Dipertuan Besar Negeri Sembilan, Tuanku Muhriz Ibni Almarhum Tuanku Munawir hari ini. Majlis tersebut dimulakan dengan angkat sumpah ADUN Pertang, Datuk Seri Jalaluddin Alias sebagai Exco Kanan; ADUN Bahau, Teo Kok Seong; ADUN Pilah, Noorzunita Begum Mohd. Ibrahim; ADUN Sri Menanti, Datuk Ismail Lasim dan Adun Nilai, Arul Kumar.Lima lagi Exco ialah ADUN Palong; Mustapha Nagoor; ADUN Bukit Kepayang, Nicole Tan Lee Koon; ADUN Repah, S Veerapan; Adun Linggi, Datuk Mohd. Faizal Ramli dan ADUN Ampangan, Tengku Zamrah Tengku Sulaiman.Pada Pilihanraya Umum Dewan Undangan Negeri Negeri Sembilan Ke-15, 12 Ogos lalu, gabungan Pakatan Harapan (PH) dan Barisan Nasional (BN) berjaya membentuk kerajaan di negeri ini selepas mendapat majoriti dua pertiga apabila memenangi 31 daripada 36 kerusi DUN yang dipertandingkan.PH memenangi 17 kerusi manakala BN memperoleh 14 kerusi.Sementara itu, Menteri Besar, Datuk Seri Aminuddin Harun berkeyakinan gabungan muka lama dan baharu di dalam barisan Exco negeri kali ini mampu menyumbang dan memberi impak positif kepada kerajaan."Saya melihat barisan Exco kali ini adalah yang terbaik yang terdiri daripada orang lama dan baharu. Ini menunjukkan aspirasi kerajaan Perpaduan."Saya yakin kita mampu lakukan yang terbaik. Ini adalah usaha kita bagi memastikan kelangsungan agenda atau pun aspirasi perpaduan yang dirancang", katanya kepada pemberita selepas Istiadat Pelantikan dan Mengangkat Sumpah Ahli Majlis Mesyuarat Kerajaan Negeri Sembilan bagi penggal Dewan Undangan Negeri (DUN) Ke 15 di Istana Besar Seri Menanti di sini.

(Menteri Besar Negeri Sembilan, Datuk Seri Aminuddin Harun/FOTO RTM)


Negara mampu lahirkan 35% pekerja mahir menjelang 2030 - Mustapha

KUALA LUMPUR, 24 Ogos- Hasrat melahirkan 35 peratus pekerja berkemahiran tinggi dalam sektor ekonomi menjelang tahun 2030, mampu dicapai negara.Menurut Timbalan Menteri Sumber Manusia, Mustapha Sakmud, sasaran itu kini telah mencecah sebanyak 28 peratus.Tambahnya, langkah itu terus dipergiat menerusi 12 kementerian yang memberi bimbingan Latihan Teknikal dan Vokasional (TVET) kepada belia tempatan dalam usaha mengurangkan kebergantungan kepada buruh asing. "Institusi TVET menawarkan pelbagai program dan pelbagai bidang. Contohnya, bidang penyaman udara, bidang kimpalan, automotif dan juga pelbagai kursus lain yang berkaitan dengan industri termasuk pembinaan batu-batan.Saya menggalakkan kepada pelajar diluar sana supaya mendaftarkan diri di institusi TVET berhampiran anda," kata Mustapha dalam sidang media Persidangan Persatuan Kontraktor Binaan Malaysia di ibu negara.Beliau turut memberi keyakinan, 95 peratus pelajar akan mendapat peluang pekerjaan dengan menyertai kemahiran TVET.

(Timbalan Menteri Sumber Manusia, Mustapha Sakmud ditemui pemberita dalamsidang media Persidangan Persatuan Kontraktor Binaan Malaysia di ibu negara)


Skim Tambang Percuma, MyBAS50, bantu warga emas, OKU dan pelajar

KUALA LUMPUR, 24 Ogos- Selepas Skim MyBAS50, satu lagi skim diperkenal khusus untuk warga emas, Orang Kurang Upaya (OKU) dan pelajar berusia 7 hingga 17 tahun yang menggunakan pengangkutan awam di tiga bandar utama.Skim tersebut berupa Skim Tambang Percuma; menerusi inisiatif 'myBAS Konsesi' ditawarkan kepada tiga golongan berkenaan khususnya perkhidmatan MyBAS di Johor Bahru Johor, Ipoh Perak dan Seremban Negeri Sembilan.Ketua Pengarah Agensi Pengangkutan Awam Darat, Datuk Azlan Shah Al Bakri berkata, kedua-dua skim tersebut merupakan antara 15 fokus kerajaan melalui APAD untuk mengurangkan kos sara hidup di samping menggalakkan penggunaan pengangkutan awam dalam kalangan rakyat."Tambang percuma, bermaksud mereka tidak perlu bayar, hanya naik, tunjuk kad dan terus pergi ke mana-mana destinasi di kawasan Ipoh, Seremban dan juga Johor Bahru."Kita perkenalkan juga kad konsesi sebanyak RM 50 sebulan. Kita akan perkenalkan di negeri-negeri lain, jadi dalam masa beberapa minggu ini kita akan keluarkan tender secara terbuka untuk Kuala Terengganu, Melaka dan Seremban,"katanya.Datuk Azlan ditemui selepas mempromosikan skim berkenaan dalam program Selamat Pagi Malaysia di Angkasapuri.MyBAS50 dilancarkan pada April lalu berupa satu pas perjalanan bas berharga RM50 yang menawarkan perjalanan tanpa had kepada rakyat di Johor Bahru.Skim itu secara dasarnya dapat menjimatkan purata kos sekitar 60% daripada tambang bulanan yang dibayar secara harian.Manakala, Skim Tambang Percuma diperkenal pada pertengahan Ogos lalu.

(Ketua Pengarah APAD, Datuk Azlan Shah Al Bakri)


Insiden gaduh, 20 lagi penyokong Penang FC dan KDAFC ditahan

GEORGE TOWN, 24 Ogos- 20 lagi penyokong kelab bola sepak Penang FC dan Kedah FC yang terbabit insiden pergaduhan di sebuah stesen minyak telah ditahan pihak polis.Mereka yang berusia antara 18 hingga 38 tahun itu direman bermula hari ini bagi membantu siasatan berhubung kes berkenaan.Perintah reman selama tiga hari itu dikeluarkan Majistret Nur Melati Diana Abdul Wahab bagi membolehkan pasukan polis menjalankan siasatan dibawah Seksyen 148 dan 427 Kanun Keseksaan.Kesemua suspek itu ditahan secara berasingan, hasil daripada tangkapan pertama membabitkan tujuh lelaki di lokasi kejadian.Semalam, tujuh lelaki yang dipercayai terlibat dengan kes terbabit termasuk dua yang cedera di kepala, turut ditahan reman.Dalam pada itu, polis turut merampas dua biji batu dan kon keselamatan serta sebatang kayu yang dipercayai diguna ketika kejadian.Keseluruhan tangkapan setakat ini melibatkan seramai 27 suspek.


PRK Pelangai, SPR tetapkan 7 Oktober sebagai hari pengundian

KUALA LUMPUR, 24 Ogos- Suruhanjaya Pilihan Raya Malaysia (SPR) menetapkan 7 Oktober 2023 sebagai hari pengundian bagi Pilihan Raya Kecil (PRK) Dewan Negeri N.36 Pelangai, Pahang.Hari penamaan calon ditetapkan pada 23 September 2023 manakala bagi hari mengundi awal akan berlangsung pada 3 Oktober 2023.Sembilan buah pusat mengundi bakal digunakan dengan 30 saluran pada hari mengundi biasa manakala hanya sebuah pusat mengundi dengan satu saluran dibuka pada hari mengundi awal. Daftar Pemilih Pilihan Raya (DPPR) bagi PRK Pelangai adalah yang terkini melibatkan seramai 16,456 pemilih, berdasarkan kemaskini setakat 17 Ogos 2023.SPR telah melantik seorang pegawai pengurus, dibantu tiga lagi penolong pegawai serta 312 orang petugas SPR bagi mengurus serta memastikan kelancaran proses pilihan raya PRK berkenaan.Sementara itu, urusan permohonan bagi semua kategori undi pos luar negara dan dalam negara bagi PRK Pelangai dibuka bermula hari ini.Terdahulu, kerusi tersebut disandang oleh Allahyarham Datuk Seri Johari Harun, yang merupakan mangsa nahas pesawat terhempas di Elmina, Shah Alam baru-baru ini.


MTHQA 2023 : Persembahan cemerlang peserta sukarkan penjurian

KUALA LUMPUR 24 Ogos -Penjurian bagi Majlis Tilawah dan Menghafaz Al Quran peringkat antarabangsa (MTHQA) tahun ini memperlihatkan saingan yang sengit kerana hampir kesemua peserta menunjukkan prestasi cemerlang dalam persembahan mereka. Menurut Ketua Pengarah Jabatan Kemajuan Islam Malaysia (JAKIM), Datuk Hakim Mohd Yusoff merangkap Pengerusi Jemaah Hakim MTHQA, persaingan yang hebat dilihat terutama dalam kategori hafazan menjadikan jurang markah di antara mereka tidak jauh berbeza."Jadi yang hadir pada majlis Tilawah dan Hafazan Al- Quran tahun ini adalah mereka yang benar-benar berkeupayaan dan memberi saingan yang hebat."Kita lihat dari kategori hafazan terutamanya mereka ini berupaya mempersembahkan dan menyampaikan hafazan mereka tu dengan sangat baik", katanya selepas menyampaikan cenderahati iringan kepada kesemua peserta MTHQA 2023 di Pusat Dagangan Dunia (WTC) Kuala Lumpur di sini.Tambahnya, pertandingan hafazan mendapat sambutan luar biasa dalam kalangan penghafaz al-Quran kerana acara tersebut tidak dapat diadakan untuk tahun-tahun sebelum ini disebabkan kekangan pandemik Covid 19. Seramai 72 peserta dari 52 negara yang bertanding di MTHQA tahun ini telah menerima kepingan emas dan sebuah sijil sebagai cenderahati iringan. Majlis penutup dan pengurniaan hadiah johan qari dan qariah akan disempurnakan oleh Paduka Seri Sultan Perak, Sultan Nazrin Muizzuddin Shah malam ini.

(Ketua Pengarah Jabatan Kemajuan Islam Malaysia (JAKIM), Datuk Hakim Mohd Yusoff/FOTO RTM)


KEMAS Terengganu meriahkan sambutan bulan kebangsaan di Pulau Perhentian

PULAU PERHENTIAN, 24 Ogos- Jabatan Kemajuan Masyarakat (KEMAS) Terengganu mengambil inisiatif memeriahkan sambutan dan kempen kibar Jalur Gemilang di perkampungan nelayan Pulau Perhentian sekali gus untuk meraikan dan memupuk semangat patriotik bagi masyarakat luar bandar.Program yang dirancang berlangsung sepanjang bulan kebangsaan itu turut dianggap sebagai serampang dua mata melalui kunjungan muhibah khususnya ke fasiliti-fasiliti pendidikan awal KEMAS yang terletak di luar bandar.Kesemua tenaga kerja termasuk pendidik Taman Asuhan Kanak-Kanak (TASKA) dan Taman Bimbingan Kanak-Kanak (TABIKA) seluruh negeri Terengganu, turun padang menyertai program itu secara tidak langsung merapatkan hubungan silaturahim sesama mereka bersama masyarakat setempat.Menurut Pengarah Kemas Terengganu, Dr Faridah Mat, program bulan kebangsaan menjadi satu rangka kerja peringkat negeri untuk turun ke lokasi-lokasi bagi mendapatkan sebarang maklum balas bagi sebarang penambahbaikan perkhidmatan yang ditawarkan oleh KEMAS."Bermula dari 1 Ogos sampai berakhir 16 September nanti, tema kemerdekaan ini akan dilaksanakan di seluruh pusat-pusat pendidikan awal kanak-kanak kita, tujuannya adalah untuk kita menyemarakkan semangat patriotisma dan juga menerapkan nilai-nilai perpaduan,"kata Dr Faridah.

(Pengarah Kemas Terengganu, Dr Faridah Mat)


Sambutan Hari Kebangsaan, perkukuh perpaduan rakyat Malaysia - Fahmi

PETALING JAYA, 24 Ogos- Sambutan Hari Kebangsaan 2023 yang berlangsung di Putrajaya pada 31 Ogos ini, merupakan antara acara penting dalam memperkukuh perpaduan rakyat berbilang bangsa di negara ini.Menteri Komunikasi dan Digital, Fahmi Fadzil selaku Pengerusi Jawatankuasa Induk Sambutan Hari Kebangsaan berkata ia diharap menjadi titik tolak ke arah memupuk jati diri bangsa yang menghayati makna serta kepentingan perpaduan dalam menentukan kelangsungan sebuah negara merdeka dan berdaulat."Niat dan hasrat itu untuk ingatkan kita, erti merdeka dan pembentukan Malaysia. Selain itu, adalah menjadi tanggungjawab kita sebagai warganegara untuk sentiasa menyemai semangat patriotisme itu."Tahun ini, kita minta Kementerian Perpaduan untuk usahakan satu slot khas dimana pengisiannya meliputi aspek perpaduan dalam kalangan rakyat. Ini seiring menjunjung titah Tuanku YDP Agong dan Tuanku Timbalan YDP Agong yang menegaskan bahawa kita perlu pupuk perpaduan dalam kalangan masyarakat. Maka, itu salah satu segmen yang saya harap dapat menonjolkan sedikit perbezaan," kata Fahmi kepada pengacara ketika ditemu bual mengenai persiapan acara sambutan Hari Kebangsaan 2023 di salah sebuah rangkaian televisyen swasta di ibu negara.

Fahmi turut menyarankan kepada rakyat Malaysia yang ingin menyaksikan acara sambutan itu secara langsung untuk datang lebih awal bagi mengelak kesesakan.


PM ucap tahniah kepada India, negara pertama daratkan kapal angkasa di kutub selatan bulan

(FOTO Pertubuhan Penyelidikan Angkasa India ISRO)

KUALA LUMPUR, 24 Ogos- Perdana Menteri, Datuk Seri Anwar Ibrahim menzahirkan ucapan tahniah kepada Perdana Menteri India, Narendra Modi di atas kejayaan kapal angkasa, Chandrayaan-3 yang mendarat di kutub selatan bulan, semalam.Menerusi satu hantaran di laman Facebook, beliau berkata, rakyat Malaysia turut tumpang gembira dan berbangga atas pencapaian tersebut.Datuk Seri Anwar juga melihat kejayaan misi Chandrayan-3 sebagai kejayaan buat Asia dan segenap warganya."Malaysia turut berbangga atas pencapaian ini dan ternyata ini adalah 'The Asian Century', katanya.Semalam, India berjaya mendaratkan kapal angkasa Chandrayaan-3 di bulan sekali gus menjadikannya negara keempat di dunia yang menempa kejayaan sedemikian.Sebelum ini, hanya Amerika Syarikat, China dan bekas Kesatuan Soviet berjaya melakukan pendaratan di permukaan bulan.


FPAM sasar lahirkan 3,000 perancang kewangan berlesen, seiring peningkatan permintaan

PETALING JAYA, 24 Ogos - Persatuan Perancangan Kewangan Malaysia (FPAM) mensasarkan untuk melahirkan seramai 3,000 perancang kewangan berlesen menjelang 2025.Presidennya, Alvin Tan Chin Cherng yakin jumlah itu mampu dicapai seiring permintaan yang meningkat terhadap perkhidmatan tersebut. Beliau berkata, ketika ini negara mempunyai 1,455 perancang kewangan berlesen setakat tahun lalu.Manakala bilangan firma perancang kewangan pula telah meningkat sebanyak 42 peratus kepada 44 buah firma bagi tempoh 2015 sehingga 2022.

"Dengan perkembangan bakat yang ada diseluruh industri, kami berharap untuk melibatkan lebih ramai yang menyertai industri ini. Jadi bagaimana hendak meningkatkan bilangannyaialah dengan mnelakukan promosi, pendidikan dan ini akan menambahkan lagi jumlah yang sedia ada," katanya pada Simposium Perancangan Kewangan Tahunan anjuran FPAM, di sini.Tambah Alvin, bagi menggalakkan pelanggan menggunakan bantuan perancang kewangan, FPAM turut mencadangkan pelaksanaan pelepasan cukai sebanyak RM1,000 ke atas fi perancangan kewangan di bawah Belanjawan 2024.


Ringgit dibuka tinggi berbanding dolar AS

KUALA LUMPUR, 24 Ogos - Ringgit dibuka lebih tinggi berbanding dolar AS pagi ini selepas indeks pengurus pembelian (PMI) pembuatan memberikan anggaran data yang lebih lemah untuk ekonomi maju, kata seorang penganalisis.Pada 9 pagi, mata wang tempatan meningkat kepada 4.6410/6455 berbanding dolar AS daripada 4.6575/6610 pada penutup Rabu.Data terbaharu PMI pembuatan Amerika Syarikat (AS), Eropah dan United Kingdom (UK) kekal di bawah garisan 50 mata, masing-masing pada 47.0, 43.7 dan 42.7 mata.Ketua Ekonomi dan Kewangan Sosial Bank Muamalat Malaysia Bhd, Dr Mohd Afzanizam Abdul Rashid berkata perniagaan perlu berdepan dengan peningkatan kos peminjaman dan tekanan gaji, terutamanya dalam ekonomi maju.

“Indeks dolar AS (DXY) turun 0.14 peratus kepada 103.419 mata dengan mata wang utama seperti euro, pound dan yen mengukuh berbanding dolar AS.“Justeru, kami menjangkakan USD/MYR bergerak dalam julat yang ketat antara RM4.65 dan RM4.66 hari ini kerana peserta pasaran begitu berhati-hati dengan tinjauan kadar AS menjelang Simposium Jackson Hole minggu ini,” katanya kepada Bernama.Ucapan Pengerusi Rizab Persekutuan AS, Jerome Powell semasa simposium pada hari Jumaat dijangka memberikan petunjuk tentang keputusan dasar monetari masa depan, kata Mohd Afzanizam.Dalam pada itu, ringgit didagangkan rendah berbanding sekumpulan mata wang utama.Mata wang tempatan menyusut nilai berbanding yen Jepun kepada 3.2051/2084 daripada 3.2026/2052 pada penutupan dagangan semalam, lemah berbanding euro kepada 5.0443/0492 daripada 5.0348/0385 dan rendah berbanding pound Britain kepada 5.9029/9086 daripada 5.8880/8924 sebelumnya.Berbanding mata wang Asean yang lain, ringgit diniagakan bercampur-campur.Mata wang tempatan rendah berbanding dolar Singapura kepada 3.4322/4358 daripada 3.4309/4340 dan turun berbanding baht Thai menjadi 13.3171/3361 daripada 13.2813/2970 pada penutupan urus niaga Rabu.Sementara itu, ringgit mengukuh berbanding rupiah Indonesia kepada 303.3/303.8 daripada 304.4/304.8 semalam dan meningkat berbanding peso Filipina kepada 8.20/8.21 daripada 8.21/8.22 hari sebelumnya.-BERNAMA


Kes batuk kokol di Melaka terkawal

AYER KEROH, 24 Ogos- Kes wabak pertusis atau batuk kokol di Melaka masih terkawal.Pengarah Jabatan Kesihatan Negeri Melaka, Datuk Dr Rusdi Abd Rahman berkata setakat ini empat wabak direkodkan di negeri berkenaan dan hanya melibatkan ahli keluarga.Jelas beliau kesemua wabak juga melibatkan dua hingga empat kes sahaja yang mana jangkitan bermula daripada individu dewasa sebelum menular kepada kanak kanak bawah dua tahun.Wabak batuk kokol pertama di rekodkan pada 20 April lalu, yang kedua pada 3 Jun, wabak ketiga pada 28 Julai dan yang ke empat pada 21 Ogos."Situasi amat terkawal sebenarnya, tahun ini kita ada hanya empat wabak kecil iaitu melibatkan dua kes di Alor Gajah, dua di Melaka Tengah."Daripada kesemua kes itu, dua dimasukkan ke hospital dan pulih manakala tiada kematian berlaku,"kata Datuk Dr Rusdi.Beliau ditemui pemberita di Ayer Keroh.Mengulas lanjut, kanak-kanak yang dijangkiti didapati tidak melalui proses imunisasi yang lengkap.

(Pengarah Jabatan Kesihatan Negeri Melaka, Datuk Dr Rusdi Abd Rahman)


Ancaman bom, pusat membeli-belah disah selamat untuk beroperasi

IPOH, 24 Ogos - Pusat membeli-belah AEON Mall Klebang, di sini akan beroperasi seperti biasa hari ini selepas mendapat pengesahan daripada pihak berkuasa berhubung keselamatan premis itu.Ini berikutan kes panggilan yang dipercayai ancaman bom yang diterima pada Rabu.

"Selepas pengesahan daripada pihak berkuasa tentang keselamatan premis, AEON kembali memberi perkhidmatan kepada pelanggan kami. Kami akan beroperasi semula seperti biasa Khamis (24 Ogos 2023) pada 10 pagi."Kami memohon maaf atas kesulitan dan amat menghargai kesabaran dan sokongan berterusan anda," kata pihak pengurusan AEON Co (M) Bhd melalui hantaran di Facebook, pada Rabu.Pada Rabu, bangunan AEON Mall Klebang dikosongkan berikutan panggilan dipercayai ancaman bom.Sementara itu, Ketua Polis Perak, Datuk Seri Mohd Yusri Hassan Basri mengesahkan telah menghantar pasukan polis dan bantuan bomba untuk memeriksa lokasi terbabit.Beliau berkata, panggilan ancaman dibuat oleh pekerja premis berkenaan.


PM dijadual hadiri tiga program di Tambun

KUALA LUMPUR, 24 Ogos- Perdana Menteri, Datuk Seri Anwar Ibrahim dijadualkan akan menghadiri sekurang-kurangnya tiga program di Tambun, Perak, hari ini.Beliau dijadual menghadiri program Sesi Bersama Warga & Keluarga Kem Pasukan Gerakan Am (PGA) Ulu Kinta pada pukul 1.30 tengah hari, serta Program Bersama Masyarakat Orang Asli Kampung Tonggang, Ulu Kinta pada pukul 2.00 petang.Pada pukul 5.15 petang pula, Perdana Menteri dijadual berada di perkarangan Mydin Manjoi bagi program Jualan Rahmah Mega@Tambun."Esok (saya) akan pulang ke Tambun dan akan menghadiri beberapa acara di sana. Saya undang sahabat-sahabat dan geng kita di Tambun untuk ikut serta, Insya-Allah," katanya menerusi perkongsian di Facebooknya, malam tadi.


Tragedi Elmina: Setiausaha Politik PM ziarah waris sampaikan sumbangan

KUALA LUMPUR, 23 Ogos- Setiausaha Politik kepada Perdana Menteri, Ahmad Farhan Fauzi pada Rabu lalu telah menziarahi keluarga tiga mangsa yang terkorban dalam nahas pesawat terhempas di Bandar Elmina, Shah Alam, baru-baru ini.Perdana Menteri, Datuk Seri Anwar Ibrahim berkata, pertemuan itu adalah untuk menyampaikan sedikit sumbangan beliau kepada keluarga Allahyarham Sharipudin Shaari iaitu pemandu e-hailing serta waris Allahyarham Shahrul Kamal Roslan dan Allahyarham Haikal Aras Abdul Azim, yang masing-masing merupakan juruterbang pesawat berkenaan.Ahmad Farhan turut menziarahi keluarga Allahyarham Muhammad Taufiq Mohd Zaki (Pegawai Khas kepada Datuk Seri Johari Harun) serta waris Allahyarham Datuk Seri Johari Harun (Exco Kerajaan Negeri Pahang) dan Allahyarham Mohammad Naim Fawwas Mohamed Muaidi (juga juruterbang pesawat) pada Selasa lepas."Saya amat berharap keluarga mangsa yang terlibat tabah tatkala diuji ujian yang getir dan berat ini. Semoga kita semua dapat mendoakan roh mereka diberikan tempat yang terbaik di sisi Yang Maha Esa serta keluarga dikurniakan kekuatan saat ini,” katanya menerusi perkongsian di Facebooknya.


Malaysia dan Iran sepakat tingkatkan hubungan dua hala - PM

KUALA LUMPUR, 23 Ogos - Malaysia dan Iran senada dan sepakat meningkatkan hubungan dua hala kedua-dua negara khususnya dalam bidang ekonomi, pendidikan, keterjaminan makanan, sains dan teknologi serta menerokai potensi kerjasama baharu.Perdana Menteri, Datuk Seri Anwar Ibrahim berkata perkara itu dicapai melalui perbualan telefon antara beliau dan Presiden Iran, Presiden Seyyed Ebrahim Raisi semalam sejurus tamat kunjungan hormat Menteri Luar, Datuk Seri Dr. Zamby Abdul Kadir ke atas presiden itu.

“Kami berdua turut bersetuju supaya dua jawatankuasa bersama sedia ada iaitu Mesyuarat Suruhanjaya Bersama dan Suruhanjaya Ekonomi Bersama mengadakan pertemuan dengan kadar segera bagi menghalusi kesemua potensi skop kerjasama antara kedua-dua negara untuk kebaikan bersama,” kata Anwar menerusi hantaran di akaun Facebooknya, hari ini.Menteri Luar, Datuk Seri Dr. Zamby Abdul Kadir yang mengadakan lawatan rasmi ke Iran menerusi satu kenyataan memaklumkan, Presiden Iran itu menyambut baik langkah Malaysia mempertingkatkan hubungan dua hala dengan Iran. Menurut Zambry, lawatan beliau ke negara itu bertujuan mengembangkan lagi akses pasaran eksport komoditi dan produk buatan Malaysia ke negara-negara anggota Komanwel Negara-negara Merdeka (CIS).


Juruteknik TNB maut tersepit, kemalangan dua kenderaan

(Kemalangan melibatkan Toyota Hilux dan Perodua Kancil di Dungun, Terengganu)

DUNGUN, 23 Ogos- Seorang juruteknik kanan Tenaga Nasional Berhad (TNB) maut selepas kereta yang dipandunya bertembung dengan sebuah pacuan empat roda di Kilometer 22, Jalan Dungun-Bukit Besi, berhampiran Kampung Padang Pulut di sini.Dalam kejadian kira-kira 3.50 petang tadi itu, Sukri Md Said@Awang, 42, berasal dari Bukit Kuang, Kemaman meninggal dunia di lokasi kejadian.Mangsa difahamkan sedang dalam perjalanan ke tempat kerjanya di Bandar Al Muktafi Billah Shah dari arah bandar Dungun. Kemalangan dipercayai berlaku selepas kenderaan pacuan empat roda jenis Toyota Hilux yang dipandu seorang pesara guru dari arah bertentangan terbabas ke kanan jalan, sebelum bertembung dengan Perodua Kancil yang dipandu mangsa. Impak pelanggaran menyebabkan pacuan empat roda tersebut terbalik, manakala Perodua Kancil yang dipandu mangsa remuk di bahagian hadapan. Ketua Balai Bomba dan Penyelamat Dungun, Penolong Kanan Penguasa Bomba Shahrizal Shamsudin berkata, pihaknya menerima panggilan mengenai kejadian pada pukul 4.00 petang.Bomba mengambil masa kira-kira 10 minit untuk mengeluarkan mangsa yang tersepit.Sementara itu, pemandu pacuan empat roda berkenaan tidak mengalami sebarang kecederaan.

(Keadaan Perodua Kancil yang dinaiki mangsa maut)


Semua kementerian digalak laksana aktiviti X-Break

PUTRAJAYA, 23 Ogos- Semua kementerian digalakkan melaksanakan aktiviti X-Break atau rengangan ringkas dalam membudayakan hidup sihat.

Menteri Kesihatan, Dr Zaliha Mustafa berkata, ia selaras dengan dengan surat pelaksanaannya yang telah dikeluarkan oleh Ketua Pengarah Perkhidmatan Awam pada tahun 2019"Pihak kementerian kini dalam usaha untuk mempromosikan X-Break secara lebih meluas kepada komuniti seperti tempat kerja dan institusi pendidikan "Justeru, saya mohon pihak pengurusan tertinggi, juga ketua jabatan dan ketua sektor untuk memastikan perkara ini diambil tindakan sewajarnya."Saya difahamkan sebenarnya telah ada surat pelaksanaan X-Break yang dikeluarkan oleh Ketua Pengarah Perkhidmatan Awam pada 2019," katanya kepada media selepas menerima sijil pengiktirafan Malaysia Book Of Records di sini.Kementerian Kesihatan Malaysia (KKM) mencipta rekod apabila menerima pengiktirafan Malaysia Book Of Records melalui penyertaan Terbesar Dalam Acara X-Break Secara Virtual Julai lalu.Lebih sejuta penyertaan turut diterima secara virtual yang terdiri daripada pelbagai institusi pendidikan dari seluruh negaraPenganjuran mendapat kerjasama serta sokongan beberapa kementerian termasuklah Kementerian Pendidikan dan Kementerian Pengajian Tinggi.Dalam pada itu, bagi memantapkan Sambutan Minggu Sihat melalui Program Promosi Kesihatan di Institusi Pendidikan (HePiLI) ia akan dilaksanakan pada 1 hingga 7 Julai setiap tahun.


Jabatan Penjara pelawa kerjasama dengan Universiti tingkat kesejahteraan banduan

KAJANG, 23 Ogos - Jabatan Penjara Malaysia mengalu-alukan kerjasama daripada Universiti tempatan dalam meningkatkan kesejahteraan penghuni melalui inisiatif program seperti pendidikan dan menaik taraf fasiliti. Timbalan Komisioner Jeneral Penjara (Pengurusan) Jabatan Penjara, Abd Kadir Rais berkata kerjasama daripada semua pihak amat penting dalam menyokong serta membantu menyediakan peluang pekerjaan kepada banduan.

"Kerjasama dengan pihak Universiti sebenarnya bukan setakat ini sahaja, selepas ini kita akan ada lagi perbincangan dengan Pengarah Bahagian Alumni Universiti Kebangsaan Malaysia (UKM) untuk meneruskan kesinambungan program-program seumpama ini."Ini bukan sahaja untuk penghuni tetapi juga untuk kakitangan Penjara Malaysia dan fokus kami untuk mempertingkatkan tahap pendidikan terhadap anggota di Jabatan Penjara Malaysia," katanya. Beliau berkata demikian ketika ditemui pemberita selepas Majlis Penyerahan Projek Mencorak Masa Depan Menaik Taraf Kemudahan Fasiliti Bagi Meningkatkan Kesejahteraan Anak-Anak Penghuni Penjara Wanita Kajang di Penjara Wanita Kajang, di sini.Tambah Abd Kadir, projek yang mula dilaksana sejak awal tahun itu memberi fokus kepada penambahbaikan peralatan dan kemudahan di bengkel pembuatan kek dan biskut di penjara itu.


Harga petrol, diesel tidak berubah hingga 30 Ogos

KUALA LUMPUR, 23 Ogos- Harga runcit bagi petrol RON97 dan RON 95 serta diesel kekal bagi tempoh 24 hingga 30 Ogos ini, menurut Kementerian Kewangan (MOF).

MOF memaklumkan berdasarkan harga runcit mingguan produk petroleum menggunakan formula Mekanisme Harga Automatik (APM), RON97 akan kekal RM3.37 seliter, RON95 RM2.05 seliter dan diesel RM2.15 seliter.“Bagi melindungi pengguna daripada kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 dan diesel RM2.15, meskipun harga pasaran kedua-dua produk itu meningkat melebihi harga siling ditetapkan,” menurut kenyataan itu.Menurut MOF, kerajaan akan terus memantau kesan perubahan harga minyak mentah dunia dan mengambil langkah sewajarnya untuk memastikan kebajikan serta kesejahteraan rakyat terpelihara.


JAWI siasat video tular majlis 'pecah tanah'

KUALA LUMPUR, 23 Ogos- Jabatan Agama Islam Wilayah Persekutuan (JAWI) sedang menyiasat video tular berkenaan bacaan doa oleh orang Islam di sebuah majlis ‘pecah tanah’ yang turut disertai acara berdoa oleh orang bukan Islam di sekitar sini, baru baru ini. Tegas JAWI, siasatan lanjut akan dilakukan bagi memastikan amalan tersebut tidak mengandungi unsur-unsur yang menyalahi hukum atau fatwa yang berkuatkuasa di negara ini. "Sebarang kesalahan berhubung akidah boleh dikenakan tindakan undang-undang dan hukuman di bawah Akta 559, Akta Kesalahan Jenayah Syariah (Wilayah Persekutuan) 1997," menurut kenyataan.Tambahnya, keharmonian dan toleransi antara agama adalah perkara disarankan oleh ajaran Islam, lebih-lebih lagi dalam situasi negara berbilang kaum. "Namun, semua pihak dinasihatkan agar sentiasa merujuk kepada pihak autoriti agama bagi memastikan tindakan yang dilaksanakan mengikut lunas hukum syarak yang telah ditentukan," katanya.Terdahulu, majlis pecah tanah disiarkan secara langsung selama hampir satu jam menerusi media sosial Facebook itu mendapat reaksi kurang senang umat Islam, berikutan tindakan bacaan doa serta selawat bercampur aduk dengan majlis agama lain boleh menimbulkan kekeliruan dalam masyarakat.


Tiada kebocoran data pendaftaran skim INSAN - MB

SHAH ALAM, 23 Ogos - Tiada kebocoran dan salah guna data rakyat negeri dalam melaksanakan polisi skim Insurans Hayat Selangor (INSAN) sebagaimana yang tular di media sosial.Menafikan dakwaan itu, Menteri Besar Selangor, Datuk Seri Amirudin Shari menjelaskan data berkenaan ialah data awam yang boleh dibeli.

"Apa yang berlaku, skim ini adalah prapendaftaran dengan kita berhubungan dengan Suruhanjaya Pilihan Raya (SPR) supaya SPR boleh mengemukakan data. Sebenarnya data itu merupakan data awam yang boleh dibeli dan kita mendaftarkan sebagai prapendaftaran."Sebab itu bagi mereka yang telah mendapat prapendaftaran ini, mereka perlu mengesahkan dengan memuat naik gambar swafoto dan gambar kad pengenalan masing-masing," katanya pada sidang media pascaMesyuarat Exco Khas, di sini.Amirudin turut menafikan keuntungan daripada pelaksanaan polisi berkenaan digunakan untuk membiayai kempen Pilihan Raya Umum (PRU) Dewan Negeri Selangor yang lalu.Tambah Amirudin, pihak pengendali sistem INSAN juga diminta untuk memberikan penjelasan secara terperinci berhubung perkara tersebut.


Tragedi Elmina: Lapan keluarga mangsa layak terima pampasan PERKESO

(Serpihan bangkai pesawat yang terhempas di Shah Alam, Selangor pada Khamis lalu)

KUALA LUMPUR, 23 Ogos- Lapan keluarga mangsa nahas pesawat di Bandar Elmina, Shah Alam pada Khamis lalu, layak menerima pampasan daripada Pertubuhan Keselamatan Sosial (PERKESO).

Menteri Sumber Manusia, V. Sivakumar berkata, pengesahan itu dibuat hasil semakan terkini oleh pihak PERKESO di bawah peruntukan akta sedia ada.Salah seorang waris akan menerima Faedah Pencen Penakat (PKT) di bawah Akta Keselamatan Sosial Pekerja 1969, manakala enam waris yang lain layak menerima Faedah Orang Tanggungan di bawah Akta Keselamatan Sosial Pekerja 1969 (Akta 4).Sementara seorang lagi waris layak menerima dua faedah iaitu Faedah Orang Tanggungan di bawah Akta Keselamatan Sosial Pekerjaan Sendiri (Akta 789) serta Pencen Penakat di bawah Akta Keselamatan Sosial Pekerja 1969 (Akta 4).Sivakumar berkata, pihak PERKESO juga telah menguruskan pembayaran Faedah Pengurusan Mayat berjumlah RM2,000 kepada waris tujuh individu yang terlibat dalam nahas tersebut.Bagaimanapun pembayaran seorang lagi waris tertangguh kerana belum menerima maklum balas daripada pihak keluargaSivakumar menyatakan perkara itu selepas merasmikan Majlis Penutup Seminar Vision Zero 2023 di World Trade Centre (WTC) di sini.


Sultan Nazrin, Tuanku Zara berangkat ke Majlis Santapan sempena MTHQA ke-63

(Sultan Nazrin Shah dan Tuanku Zara Salim)

KUALA LUMPUR, 23 Ogos- Sultan Perak, Sultan Nazrin Shah berkenan berangkat ke Majlis Santapan Minum Petang sempena Majis Tilawah dan Menghafaz Al-Quran Peringkat Antarabangsa (MTHQA) ke-63 bagi tahun 2023 di Istana Negara di sini.Turut berangkat ke majlis itu, Raja Permaisuri Perak, Tuanku Zara Salim.Hadir sama Menteri di Jabatan Perdana Menteri (Hal Ehwal Agama), Datuk Mohd Na'im Mokhtar dan Menteri Besar Perak, Datuk Seri Saarani Mohamad bersama isteri masing-masing. Seramai 72 peserta terlibat dalam MTHQA ke-63 dengan masing-masing 36 peserta bagi kategori Tilawah dan Hafazan.

Bagi setiap kategori itu, ia masing-masing disertai oleh 24 peserta lelaki dan 12 peserta wanita.

Kategori tilawah lelaki Malaysia diwakili peserta orang kurang upaya penglihatan, Muhammad Qayyim Nizar Sarimi dan Nor Hidayah Abd Rahman untuk kategori Tilawah wanita. Peserta Hafazan lelaki negara pula ialah Ahmad Ikmal Mohd Ridhuan dan peserta Hafazan wanita, Dian Karisma Mohd Japar.Sebanyak 52 buah negara turut terlibat termasuk Ivory Cost, Utopia dan Slovenia serta negara ASEAN antaranya, Thailand, Brunei dan Indonesia.Majlis Tilawah dan Menghafaz Al-Quran Peringkat Antarabangsa bertemakan 'Perpaduan Teras Malaysia Madani' bermula sejak 19 Ogos lalu dan menutup tirainya esok di Pusat Dagangan Dunia Kuala Lumpur.


Program PKEB berjaya lahirkan lebih 16,000 usahawan

PUTRAJAYA, 23 Ogos - Seramai 16,515 usahawan berjaya dilahirkan menerusi program Pemerkasaan Ekonomi Komuniti Bandar (PEKB) sejak 2013.Ini melibatkan usahawan berpendapatan rendah atau B40 yang diselia badan bukan kerajaan (NGO) bagi meningkatkan pendapatan, sekali gus keluar dari garis kemiskinan.Menteri Pembangunan Kerajaan Tempatan, Nga Kor Ming berkata sebanyak RM10 juta diperuntukkan tahun ini melibatkan 835 peserta dengan kerjasama 28 NGO.

"Ini menunjukkan komitednya kementerian dan kerajaan membela nasib rakyat. Kita pupuk budaya berdiri di atas kaki sendiri berdikari melalui usahawan PKEB ini kita sudah lahirkan lebih 16,000 usahawan di bawah progam ini dan akan dipertingkatkan lagi. "Tahun ini peruntukan RM10 juta untuk bimbing usahawan B40 bukan sahaja dapat berdikari tapi ada pendapatan yang munasabah, hendak cari nafkah dan cari rezeki," katanya ketika ditemui pemberita selepas merasmikan program Jualan Merdeka Usahawan Komuniti Bandar 2023, di sini. Di bawah Rancangan Malaysia Ke-12 (RMKe-12) Kementerian Pembangunan Kerajaan Tempatan (KPKT) telah diperuntukkan sebanyak RM55 juta dengan sasaran melahirkan 835 usahawan B40 di kawasan bandar.


Tiga kedai tayar di Melaka dikompaun, ada jentik-jentik

(Longgokan tayar yang dikesan terdapat pembiakan jentik-jentik Aedes)

AYER KEROH, 23 Ogos- Tiga buah kedai tayar di Melaka dikenakan tindakan kompaun selepas dikesan terdapat pembiakan jentik-jentik Aedes di premis terbabit, setakat minggu Epid 33 yang berakhir 19 Ogos lalu.Exco Kesihatan Negeri, Ngwe Hee Sem berkata, pihaknya mengesan jentik-jentik dalam longgokan tayar di luar premis tersebut yang berpotensi menjadi tempat pembiakan nyamuk Aedes, seterusnya akan menyumbang kepada kes demam denggi."Mereka letak tayar di luar premis, (jadi) terdedah kepada hari hujan dan air bertakung, (sekali gus) jadi tempat berpotensi (membiak nyamuk Aedes)."Saya harap semua (pemilik) kedai tayar, kalau ada tayar terbiar atau tidak terpakai, simpan ditempat berbumbung, jangan simpan di kawasan luar (terbuka)," katanya ketika ditemui pemberita selepas Operasi Khas Ops Tayar di sini.Ngwe berkata, pemilik premis yang didapati bersalah dikenakan kompaun sebanyak RM500 bagi setiap pembiakan nyamuk Aedes yang dijumpai atau jika melebihi dua tempat pembiakan arahan penutupan di bawah Subseksyen 8(3) (aa) Akta Pemusnahan Serangga Pembawa Penyakit 1975 boleh diambil.Setakat minggu Epid 33, sejumlah 722 kes demam denggi dilaporkan di negeri itu iaitu meningkat sebanyak 95.66% berbanding 369 kes dilaporkan dalam tempoh sama tahun lalu.Daerah Melaka Tengah mencatatkan taburan kes denggi tertinggi iaitu sejumlah 535 kes, diikuti Jasin (107) kes dan Alor Gajah (80).Bagaimanapun, tiada kematian akibat denggi dilaporkan, setakat ini.

(Ngwe Hee Sem (merah) dalam Operasi Khas Ops Tayar di Ayer Keroh, Melaka)


TVET: Silibus sentiasa ditingkatkan ikut kehendak pasaran - Adam Adli

BUKIT KATIL, 23 Ogos - Pelbagai aspek promosi ditingkatkan Kementerian Belia dan Sukan (KBS) bagi menarik golongan belia menyertai program Latihan Teknikal dan Vokasional (TVET).Timbalan Menterinya, Adam Adli Abd Halim berkata setakat ini silibus dan program ditawarkan sentiasa ditingkatkan sesuai dengan kehendak pasaran.

"Saban tahun, kita boleh lihat modul, silibus dan program yang tawarkan oleh institusi pendidikan TVET ini sentiasa ditingkatkan kerana ia berkait rapat dengan alam pekerjaan. "Kita boleh nampak mengikut keperluan bukan saja industri tapi juga keperluan perkembangan teknolögi semasa," katanya ketika ditemui pemberita selepas merasmikan Hari Terbuka, Hari Koperasi dan Mini Karnival Bulan Kebangsaan di Kolej Vokasional Melaka Tengah, di sini.Sementara itu, lebih 100,000 belia disasar menyertai program Sekolah Rukun Negara sehingga hujung tahun ini.Adam berkata, sasaran tersebut telah ditingkatkan berikutan sasaran awal 60,000 peserta telah berjaya dicapai.Beliau berkata, program yang dilaksana menerusi tiga fasa bagi meningkatkan kesedaran dan kefahaman golongan belia mengenai sistem demokrasi dan semangat patriotik itu juga akan diperluas ke negeri-negeri lain.


Lata Berembun, Jeram Toi akan dibuka semula

SEREMBAN, 23 Ogos- Lata Berembun dan pusat rekreasi Jeram Toi di Negeri Sembilan akan dibuka semula kepada orang ramai, masing-masing pada September dan November ini.Pengarah Jabatan Perhutanan negeri, Saleh Awaludin berkata, kedua-dua lokasi tumpuan orang ramai itu dibuka semula selepas melalui beberapa fasa naik taraf dan pemulihan infrustruktur.Ia ditutup sejak tahun 2021 berikutan bencana banjir yang melanda kawasan berkenaan menyebabkan struktur kawasan terbabit berubah dan berbahaya kepada orang ramai.  "Saya harap orang ramai tidak terkejutlah apabila hujan dan sebagainya, air masih keruh ataupun air sungai tidak begitu cantik kerana mengambil masa yang agak lama untuk pulih sepenuhnya, sebab banyak runtuhan di peringkat ulu di atas Bukit Gunung Berembun. Jadi kita yakin setiap kali hujan, air sungai akan keruh macam air teh. (Pengunjung) jangan salah faham, kerosakan itu disebabkan kerosakan semula jadi," katanya.Beliau berkata demikian kepada pemberita selepas Majlis Perasmian Seminar Ekspedisi Saintik Kepelbagaian Biologi Hutan, Hutan Simpan Sungai Menyala di Port Dickson yang disempurnakan oleh Timbalan Setiausaha Kerajaan Negeri Sembilan, Datuk Muhamad Nahar Mohd Sidek.Seramai 50 orang penyelidik daripada pelbagai institusi menyertai seminar selama dua hari itu yang melibatkan pelaksanaan 12 bidang kajian, antaranya tumbuhan berbunga, lumut, pepatung dan sosio ekonomi masyarakat Orang Asli.


Kualiti dan prestasi pusat tahfiz perlu dijaga tanpa kompromi - KP JAKIM

KUALA LUMPUR, 23 Ogos - Aspek kualiti dan prestasi pusat-pusat pengajian tahfiz sebagai institusi melahirkan ahli-ahli Al-Quran perlu dijaga sebaiknya tanpa kompromi.Ketua Pengarah Jabatan Kemajuan Islam Malaysia (JAKIM), Datuk Hakimah Mohd Yusoff berkata aspek mutu pendidikan, keselamatan bangunan sekolah dan kelayakan guru-guru antara yang perlu diberikan perhatian.Beliau berkata, ia secara tidak langsung dapat melahirkan golongan huffaz yang berkualiti tinggi.

"Kita tidak mahu keyakinan dan kepercayaan masyarakat kepada institusi tahfiz hilang kerana kita mengabaikan aspek-aspek penting dari segi pembelajaran, dari segi kualiti dalam mutu pendidikan termasuk juga pengurusan institusi-institusi tahfiz ini," katanya.Beliau berkata demikian pada program Liqa’ Ahlil Quran bersempena penganjuran Majlis Tilawah Al-Quran Peringkat Antarabangsa (MTHQA) kali Ke-63 di Masjid Negara, di sini.Program anjuran JAKIM dengan kerjasama Persatuan Madrasah Tahfiz Al-Quran (PERMATA) dan juga Sekretariat Majlis Tahfiz Asia Tenggara (MATA) itu disertai juri-juri MTHQA sebagai panel forum. Dianggarkan terdapat lebih daripada 1,200 pusat tahfiz berdaftar telah wujud sehingga hari ini dengan bilangan pelajar seramai 90,000 orang.


Peniaga disyaki jual gula, minyak tanpa lesen di Perak

BATU KURAU, 23 Ogos- Seorang peniaga di sini bakal dikenakan tindakan undang-undang selepas disyaki menjual gula dan minyak masak tanpa lesen.Pengarah Kementerian Perdagangan Dalam Negeri dan Kos Sara Hidup (KPDN) Perak, Datuk Kamalludin Ismail berkata, premis peniaga berkenaan diserbu oleh sepasukan pegawai dan anggota Penguatkuasa KPDN Cawangan Taiping, kira-kira pukul 10.00 pagi semalam.Hasil serbuan mendapati suspek sedang menjalankan urus niaga barang kawalan terbabit.Pemeriksaan lanjut mendapati dia gagal mengemukakan sebarang lesen atau kebenaran bertulis yang dikeluarkan oleh Pengawal Bekalan Malaysia berkaitan urus niaga barang kawalan.Tindakan sitaan dilakukan terhadap sejumlah 5,414 kilogram (kg) gula, 343 kg minyak masak polibeg 1 kg dan minyak masak sawit tulen yang dibotolkan.Jumlah sitaan dianggarkan bernilai lebih RM18,000.Kamalludin berkata, pihaknya akan menjalankan siasatan lanjut terhadap syarikat pembekal bekalan gula dan minyak masak berkenaan untuk tindakan penguatkuasaan.

Kes disiasat di bawah Akta Kawalan Bekalan 1961.


Polis minta bantuan orang awam kesan warga emas hilang di Raub

RAUB, 23 Ogos- Polis meminta bantuan orang awam bagi mengesan warga emas, Tan Meng Chai Yang, 61, yang dilaporkan hilang di sini, Pahang.Ketua Polis Daerah, Superintendan Mohd. Shahril Abd Rahman berkata, pihaknya menerima laporan daripada cucu mangsa pada 18 Ogos lalu.Menurut laporan tersebut, pengadu gagal menghubungi datuknya pada pukul 12.30 tengah hari, 18 Ogos lepas melalui panggilan telefon."Kali terakhir pengadu melihat mangsa di hadapan Sekolah Menengah Kebangsaan Sungai Ruan di sini pada 24 Julai, pukul 7.30 pagi, manakala kali terakhir dilihat aktif menerusi aplikasi WhatsApp pada 27 Julai lalu."Pengadu juga ada melakukan pencarian di sekitar kawasan Sungai Ruan, namum masih tidak ditemukan."Rakan mangsa juga memberitahu pengadu bahawa mereka kali terakhir melihat lelaki itu pada 27 Julai lalu," katanya dalam kenyataan.Orang ramai yang mempunyai maklumat berkaitan boleh menghubungi Bilik Gerakan Ibu Pejabat Daerah Raub di talian 09-355 2222.


Semua pihak diseru perbanyakkan kibar Jalur Gemilang, semarak Bulan Kebangsaan

KUALA LUMPUR, 23 Ogos - Semua pihak termasuk syarikat swasta diseru memperbanyakkan program Kibar Jalur Gemilang sempena Bulan Kebangsaan dan Hari Malaysia (HKHM) 2023.Timbalan Menteri Komunikasi dan Digital, Teo Nie Ching berkata usaha itu penting ke arah menyemarakkan lagi semangat patriotik dalam kalangan rakyat Malaysia menjelang sambutan Hari Kebangsaan pada 31 Ogos ini.

“Saya mengalu-alukan pihak swasta membantu kita dengan memasang Jalur Gemilang di tempat kerja supaya kita boleh mula merasai suasana menyambut Hari Kebangsaan 2023 ini,” katanya kepada pemberita selepas Program Pengedaran Jalur Gemilang di Kuala Lumpur Sentral, di sini.Pada program itu, lebih 600 Jalur Gemilang diagihkan kepada Penumpang ETS Keretapi Tanah Melayu Berhad dan LRT Laluan Kelana Jaya.


Rapid KL lanjut, awalkan operasi sempena Hari Kemerdekaan

KUALA LUMPUR, 23 Ogos - Sempena sambutan ambang malam merdeka 30 Ogos ini, Rapid KL akan melanjutkan waktu operasi perkhidmatan rel di 10 stesen LRT, MRT dan KL Monorel.Rapid KL memaklumkan, stesen yang terlibat dalam perlanjutan masa itu akan beroperasi sehingga pukul 2 pagi, 31 Ogos.

"Untuk perkhidmatan LRT laluan Kelana Jaya, stesen yang terbabit adalah Stesen Pasar Seni, Masjid Jamek, KLCC dan Ampang Park, manakala laluan KL Monorel, stesen yang terbabit adalah Stesen Bukit Bintang."Bagi laluan LRT Ampang/Sri Petaling, membabitkan Stesen Masjid Jamek dan untuk MRT laluan Kajang, stesen terbabit adalah Stesen Pasar Seni dan Bukit Bintang."Bagi laluan MRT Putrajaya, stesen yang akan dilanjutkan operasi adalah Stesen Ampang Park dan Persiaran KLCC," kata Rapid KL menerusi kenyataan.Dalam pada itu, Rapid KL turut memaklumkan semua operasi perkhidmatan rel kendalian mereka akan beroperasi seawal pukul 4 pagi pada 31 Ogos ini.Rapid KL juga turut akan menyediakan perkhidmatan bas perantara percuma dari Stesen MRT Putrajaya Sentral ke Dataran Putrajaya membabitkan 50 bas bermula jam 4 pagi. Ini bagi memudahkan warga kota menghadiri sambutan Hari Merdeka 2023 yang diadakan di Dataran Putrajaya."Selain itu, Rapid KL juga akan menyediakan tiga perkhidmatan bas perantara percuma merangkumi laluan MRT Putrajaya Sentral ke Dataran Putrajaya, Nasyrul Quran Precint 14 dan Marina Putrajaya," kata Rapid KL.Rapid KL juga menyarankan semua pengguna perkhidmatannya menggunakan kad Touch 'n Go dengan baki yang mencukupi bagi memastikan kelancaran perjalanan.


Akta SOSMA bakal ditambah baik secara berperingkat

PUTRAJAYA, 23 Ogos - Kerajaan tidak berhasrat untuk memansuhkan Akta Kesalahan Keselamatan (Langkah-Langkah Khas) 2012 SOSMA, sebaliknya akan melaksanakan penambahbaikan terhadap akta berkenaan secara berperingkat.Timbalan Menteri di Jabatan Perdana Menteri (Undang-Undang dan Reformasi Institusi), Ramkarpal Singh berkata, cadangan penambahbaikan itu dijangka dibentang di Kabinet tahun ini. "Penambahbaikan SOSMA ini tidak akan dibuat sekali gus. Ia akan dilakukan secara berperingkat.Menurut Ramkarpal, cadangan penambahbaikan itu juga turut melibatkan isu jaminan terhadap tahanan SOSMA yang dilihat menimbulkan persoalan."Kita juga melihat beberapa penambahbaikan terhadap SOSMA iaitu persoalan berkaitan jaminan dan kita sedang memperhalusi perkara tersebut", katanya kepada pemberita selepas majlis sambutan Kibar Jalur Gemilang di sini.

( Timbalan Menteri di Jabatan Perdana Menteri (Undang-Undang dan Reformasi Institusi),Ramkarpal Singh /FOTO RTM)


UPSI, Oxcis meterai perjanjian untuk lahirkan pelajar tahfiz

TANJUNG MALIM, 23 Ogos - Sultan Perak Sultan Nazrin Muizzuddin Shah dan Raja Permaisuri Perak Tuanku Zara Salim berkenan menyaksikan Majlis Menandatangani Memorandum Perjanjian (Moa) Antara Universiti Pendidikan Sultan Idris (UPSI) Malaysia dan Oxford Centre For Islamic Studies (Oxcis), United Kingdom.Berlangsung di Kampus Sultan Azlan Shah, detik bersejarah tersebut merupakan usaha memperkasa dan mengantarabangsakan nama dan imej UPSI. Menurut Naib Canselor, Profesor Datuk Dr Md Amin Md Taff, majlis berkenaan menandakan bermulanya perkongsian luar biasa antara dua institusi yang kaya dengan warisan, tradisi dan kecemerlangan akademik.Bermula tahun 1922, kini UPSI berdiri sebagai mercu tanda dalam bidang pendidikan, dedikasi melahirkan pendidik, merintis kaedah pengajaran, malah memajukan pendidikan bukan sahaja di Malaysia tetapi merentasi sempadan.Justeru, MoA ini merupakan gabungan tenaga antara UPSI dan OXCIS dalam melahirkan inisiatif "Qari-in-Residence" iaitu pelajar terpilih dari program Tahfiz dan Turath Islami akan berada di OXCIS sepanjang bulan Ramadan bermula tahun 2024.Majlis turut dihadiri Menteri Besar Perak, Dato’ Seri Saarani  Mohamad;  Setiausaha Kerajaan Negeri Perak, Dato’ Ahmad Suaidi  Abdul Rahim, Director of the Oxford Centre of Islamic Studies, Dr. Farhan Ahmad Nizami dan Kuwait Fellow, Islamic Studies, OXCIS, Datuk Dr. Afifi al-Akiti.


Pesta Buku Pahang 2023 sasar 400,000 pengunjung

KUANTAN, 23 Ogos -Seramai 400,000 pengunjung disasarkan hadir ke Pesta Buku Pahang 2023 di Dewan Kompleks Majlis Bandaraya Kuantan (MBK) sepanjang berlangsung bermula 21 Ogos sehingga Ahad ini.Sebanyak 59 pempamer terlibat dengan pesta pada kali ini, dan majoritinya daripadanya pernah  menyertai Pesta Buku Antarabangsa Kuala Lumpur (PBAKL).Exco Kebajikan Masyarakat, Pembangunan Wanita dan Keluarga Negeri Pahang, Datuk Sabariah Saidan berkata, pempamer yang hadir dengan membawa pelbagai jenis buku daripada pelbagai genre termasuklah komik dan buku ilmiah, serta pelbagai aktiviti berilimiah disediakanBeliau turut berharap pesta buku seperti ini akan menjadi acara tahunan di negeri ini bagi meningkatkan budaya membaca dalam kalangan rakyat di negeri ini."Kita mengalu-alukan dan kita ada pempamer seramai 59 orang dan penyertaan yang sangat menggalakkan."Kali ini bilangan pengunjung dan pembelian buku-buku amat menggalakkan", kata Sabariah selepas merasmikan Pesta Buku Pahang 2023 di Dewan Kompleks Majlis Bandaraya Kuantan (MBK) di sini.Turut hadir, Pengarah Perbadanan Perpustakaan Awam Pahang, Nor Zahira Muhammad Azmi.Setakat semalam, seramai 5,000 pengunjung direkodkan hadir ke pesta buku berkenaan dan dijangkakan kehadiran bertambah sehingga hari terakhir program.


Perkenal Pendidikan Patriotik di sekolah, tingkat semangat nasionalisme pelajar

KUALA LUMPUR, 23 Ogos - Pendidikan patriotik wajar diperkenal di peringkat sekolah bagi meningkatkan lagi semangat nasionalisme dalam kalangan pelajar.Menurut Pakar Psikologi Bahasa Universiti Pertahanan Nasional Malaysia(UPNM) Professor Madya TS. Dr. Jessica Ong Hai Liaw, menerusi pendidikan tersebut, ia mampu memantapkan citra jati diri menerusi konsep rukun negara."Pendidikan Patriotik sangat penting agar mereka memahami kenapa mereka perlu bersatu."Ini kerana tiada lagi sentimen memahami tentang perjuangan dan sebagainya. Jadi, apabila tiada Pendidikan Patriotik pada jiwa anak-anak, bagaimana mereka ingin faham apa yang boleh dan tidak boleh", katanya secara maya pada program Bicara Naratif di Angkasapuri. Tambahnya pendidikan tersebut mampu mendidik jiwa golongan pelajar khususnya anak muda supaya mempunyai nilai sejagat serta nilai kemanusiaan yang tinggi dan menyuburkan prinsip rukun negara dalam kehidupan seharian.


Ubah cara bekerja, bukan desak Zahid berundur - Azalina

KUALA LUMPUR, 22 Ogos - "Kerajaan Perpaduan ini dibina dengan mencari titik persamaan, iaitu demi agama, bangsa dan negara," kata Ketua Penerangan Umno Azalina Othman Said.Azalina yang juga Menteri di Jabatan Perdana Menteri (Undang-undang dan Reformasi Institusi) menegaskan gabungan Barisan Nasional dan Pakatan Harapan bukanlah satu kesatuan yang sempurna.Bagaimanapun, beliau akui ada ruang untuk pembaikan antara gabungan itu."Dan sudah tentu, bagi UMNO sendiri, parti ini akan terus menjadi suara dalam Kerajaan Perpaduan selari dengan perjuangannya, iaitu melindungi agama Islam sebagai agama Persekutuan, hak-hak Bumiputera, Raja-Raja Melayu dan Bahasa Melayu. "Ini termasuk menjadi suara kepada kedaulatan undang-undang dan segala kelemahan, kekurangan dan salah guna dalam pelaksanaan undang-undang dan proses keadilan dibangkitkan melalui saluran yang betul kerana kita perlu menghormati pengasingan kuasa yang terdiri daripada badan eksekutif, kehakiman dan perundangan," katanya menerusi hantaran di Facebook pada Selasa.Beliau akui Umno ketika ini ketinggalan dari segi peperangan saraf di platform digital."Pendekatan konvensional bersemuka tidak lagi menjadi tunjang utama kempen hingga ada ceramah fizikal tidak mendapat sambutan walhal, kempen sebenar adalah di platform digital."Barisan Nasional sendiri perlu faham dan akur bahawa kita menghadapi defisit pengetahuan dan penguasaan platform digital pada ketika pihak lawan berbelanja tanpa had menggunakan platform-platform itu bagi mempengaruhi pengundi. "Kita tidak ada peraturan mahupun undang-undang yang boleh menyekat propaganda tanpa had pihak lawan menggunakan dana yang begitu banyak di platform digital kerana penyedia platform berpengkalan di luar negara."Melangkah ke hadapan, Barisan Nasional perlu bersedia untuk berubah menjadi parti yang lebih mahir dan memiliki pengetahuan menguasai teknologi digital dan Kerajaan Perpaduan juga perlu bersedia dengan penguasaan perang saraf di platform digital," tambahnya.

Dalam pada itu, Azalina turut melontarkan soalan susulan parti itu berdepan penolakan pengundi Melayu pada pilihan raya di enam negeri pada 12 Ogos lalu."Adakah sudah tiba masanya UMNO bertanding atas tiket UMNO pada pilihan raya akan datang atau masih lagi di bawah bendera Barisan Nasional (BN)?," soalnya.Sementara itu, Azalina berkata Umno memerlukan perubahan dari segi cara bagaimana parti itu bekerja dan menggerakkan kempennya bukan mendesak Pengerusi Barisan Nasional (BN) Zahid Hamidi berundur."Kita lupa, ketika UMNO diserang selepas PRU14, Presiden tidak meninggalkan UMNO. Malah turut didesak untuk membubarkan UMNO namun tetap berdiri teguh mempertahankan parti keramat ini. "Memang mudah untuk mendesak Pengerusi BN mengundur tetapi BN adalah satu institusi. "Paling penting sebenarnya, dalam mana-mana pilihan raya, formula kemenangan ambil kira faktor calon, pengundi serta cabaran."Apa yang perlu kita ubah bukan Presiden tetapi cara bagaimana kita bekerja dan menggerakkan kempen kita," katanya.


Budak maut tercekik rambutan di Maran

(Jenazah Nur Iman Fitriah Muhamad Nizam, 9 tahun)

MARAN, 22 Ogos- Seorang kanak-kanak perempuan berusia sembilan tahun maut akibat tercekik buah rambutan dalam kejadian semalam.Ketua Polis Daerah, Deputi Superintendan Norzamri Abd Rahman berkata, mangsa dikenali sebagai Nur Iman Fitriah Muhamad Nizam disahkan meninggal dunia oleh Klinik Kesihatan Pekan Tajau, di sini, sekitar pukul 8.00 malam.Doktor di klinik terbabit mengeluarkan buah rambutan daripada mulut mangsa, sebelum jenazah dibawa ke Hospital Jengka untuk bedah siasat.Hasil bedah siasat mengesahkan kematian mangsa akibat salur pernafasan tersumbat disebabkan oleh sesuatu objek.Polis mengklasifikasikan kematian mangsa yang beralamat di Kampung Sungai Ling Luar di sini sebagai mati mengejut.Jenazah mangsa yang juga murid tahun tiga dari Sekolah Kebangsaan Paya Pasir itu selamat dikebumikan di Tanah Perkuburan Bukit Cempedak di sini, pagi tadi.

(Kematian mangsa disahkan akibat salur pernafasan tersumbat )


KDN laksana projek rintis pindah kanak-kanak dalam depoh tahanan imigresen

PUTRAJAYA, 22 Ogos- Kementerian Dalam Negeri (KDN) akan melaksanakan projek rintis menempatkan kanak-kanak berusia 18 tahun ke bawah yang berada di depoh tahanan imigresen ke sebuah premis jagaan lebih baik dan kondusif dalam masa terdekat.Menterinya Datuk Seri Saifuddin Nasution Ismail berkata, sebagai permulaan seramai 80 orang kanak-kanak akan dipindahkan ke lokasi terbabit yang terletak di Nilai, Negeri Sembilan.Ia melibatkan Depot Tahanan Imigresen di Bukit Jalil, Semenyih dan Lapangan Terbang Antarabangsa Kuala Lumpur (KLIA)."Kami cuma tinggal untuk menyelesaikan aspek persiapan logistik seperti alas tidur, tempat tidur dan juga melengkapkan sikit lagi soal logistik bangunan serta mengenal pasti aspek kemudahan bekalan air dan elektrik, kemudian beberapa aspek penambahbaikan yang lain"Ada dua kategori kanak-kanak, (iaitu) yang ada jagaan dan tiada jagaan."(Kategori pertama) semasa serbuan, ibu dan anak itu bersekali atau masa tangkapan ibu sedang mengandung serta lahirkan anak dalam depoh, itu tiada isu."Satu lagi kategori, ketika serbuan, ibu bapa kanak-kanak tersebut melarikan diri dengan meninggalkan anak mereka."Kami keluarkan daripada kedua-dua kategori, kalau dia bersama penjaga, penjaga dia ada (dipindahkan) sekali," katanya dalam sidang media selepas menghadiri Majlis Perhimpunan Bulanan Kementerian Dalam Negeri di sini.Pelaksanaan projek itu membabitkan Jabatan Imigresen Malaysia dan Jabatan Sukarelawan Malaysia.Dalam perkembangan lain, Saifuddin menjelaskan, tindakan KDN membuat serbuan ke atas sebuah kedai buku di Wisma Central Kuala Lumpur baru-baru ini adalah berdasarkan aduan orang awam.Hanya dua naskah buku diambil untuk diteliti dan diselidik kandungannya."Tujuan (rampasan) untuk selidik, kalau hasil penyelidikan nanti menunjukkan tiada apa-apa dalam isi kandungan yang menjejaskan ketenteraman atau menimbulkan ketidakselesaan awam, kita beri semula (buku) dekat dia. Daripada segi undang-undang, (ia) membenarkan penguatkuasa untuk ambil. (Jadi) tidak ada isu," tambahnya.Beliau berkata demikian ketika diminta mengulas mengenai keluhan pemilik kedai buku dikenali sebagai Benz Ali yang kecewa dengan tindakan KDN merampas buku yang dijual di kedainya.Benz mempertikaikan rampasan terbabit selepas mendakwa buku berkenaan tidak tersenarai dalam kategori yang dilarang untuk dijual.


Program R&D anjuran STRIDE galak pelajar minat teknologi pertahanan

(Timbalan Menteri Pertahanan, Adly Zahari (tengah) bersama warga Sekolah Menengah Kebangsaan Durian Tunggal (DUTASS)/FOTO FB Adly Zahari)

MELAKA, 22 Ogos - Program membudayakan Penyelidikan dan Pembangunan (R&D) di 46 sekolah menengah Pertahanan anjuran Institut Penyelidikan, Sains dan Teknologi pertahanan (STRIDE) di seluruh negara, mendapat sambutan baik setakat ini.Timbalan Menteri Pertahanan, Adly Zahari berkata, program yang bermula di peringkat sekolah itu dilihat mampu memberi pendedahan kepada pelajar berkenaan sains dan teknologi khususnya membabitkan penyelidikan pertahanan.Beliau berkata, program yang dijalankan secara berterusan bermula 23 Jun lalu itu, membabitkan dua aktiviti utama iaitu Cakna, Sains, Teknologi dan Inovasi (ST&I) Pertahanan dan pertandingan Inovasi Pertahanan bertemakan Future Soldier atau tentera masa depan."Harap dapat menggalak kreativiti dan mencungkil bakat pelajar sekolah dalam mengaplikasikan kemahiran berfikir aras tinggi untuk menghasilkan projek inovasi berimpak tinggi."Kerana kita tahu bahawa pelajar banyak terlibat dan didedahkan dengan banyak teknologi pertahanan di media sosial dan juga di media baharu dan kadang-kadang mereka terlibat juga dalam banyak aktiviti-aktiviti termasuk e-sport dan sebenarnya terutamanya dalam aspek pertahanan negara."Jadi kita ketengahkan STRIDE ini dengan kerjasama pihak sekolah supaya budaya R&D ini dapat kita pupuk dari di peringkat sekolah menengah ini antara yang kita usahakan di kementerian pertahanan melalui STRIDE," katanya ketika ditemui selepas menyempurnakan Pogram berkenaan di Sekolah Menengah Kebangsaan (SMK) Durian Tunggal, di sini hari ini.

Mengulas lanjut Adly berkata, STRIDE selaku institusi penyelidikan pertahanan negara akan terus memainkan peranan membantu Kementerian Pendidikan dalam usaha untuk memupuk budaya daya cipta dalam kalangan pelajar sekolah selaku pewaris generasi masa hadapan.


7 cedera, 3 parah bot meletup di Mersing

MERSING, 22 Ogos- Seramai 10 individu cedera dengan tiga daripadanya parah selepas bot yang dinaiki mereka meletup di kedudukan 7.6 batu nautika Timur Laut Pulau Pemanggil, di sini, Johor, kira-kira pukul 11:50 pagi tadi.Pengarah Zon Maritim Mersing, Komander Maritim Suhaizan Saadin berkata, kesemua mangsa berumur 32 hingga 48 tahun, sedang dalam perjalanan dari Mersing ke Pulau Aur.Siasatan awal mendapati letupan berlaku pada bahagian lantai bot.Insiden menyebabkan seorang lelaki dan dua wanita cedera parah, manakala empat wanita dan seorang lelaki cedera ringan, masing-masing pada bahagian kaki.Selain itu, dua lelaki yang mengendalikan bot terbabit juga cedera ringan.Kesemua mangsa diberi rawatan awal di lokasi kejadian sebelum dibawa ke Hospital Mersing menaiki bot awam dan bot PERKASA 44 milik Maritim Malaysia.Punca letupan sedang disiasat.Operasi menyelamat turut dibantu Polis Marin, orang awam serta komuniti maritim.


Tragedi Elmina: Tiada lagi kawalan polis di lokasi nahas

(Serpihan bangkai pesawat yang terhempas di Elmina, Shah Alam pada Khamis lepas)

SHAH ALAM, 22 Ogos- Operasi membawa keluar bangkai dan serpihan pesawat yang terhempas di Lebuhraya Guthrie berhampiran Bandar Elmina di sini telah selesai sepenuhnya semalam.Susulan itu, Ketua Polis Selangor, Datuk Hussein Omar Khan berkata, tiada lagi kawalan polis di lokasi kejadian."Semalam kami dah 'clear', kami pun dah 'release the scene' malam semalam. Tiada lagi kawalan polis di kawasan itu. "BSKU (Biro Siasatan Kemalangan Udara) pun sudah (selesai) ambil semua yang mereka perlu di lokasi tersebut," katanya dalam sidang media di Ibu Pejabat Polis Kontinjen (IPK) Selangor di sini.Setakat ini, polis mengklasifikasikan kematian 10 mangsa yang terlibat dalam nahas pada Khamis lalu itu sebagai kematian mengejut (SDR). Hussein Omar berkata, siasatan masih dijalankan dan buat masa ini nahas tersebut dilihat sebagai kes kemalangan semata-mata. “Kami akan menunggu laporan daripada BSKU yang dijangka mengambil masa kira-kira sebulan untuk tindakan selanjutnya jika perlu,” katanya.Dalam pada itu, Hussein berkata sebarang spekulasi berkaitan kejadian tersebut tidak seharusnya ditimbulkan kerana akan mengganggu emosi waris keluarga mangsa. "Ada spekulasi berhubung unsur jenayah dan sebagainya, perkara ini tidak seharusnya berlaku kerana akan menggusarkan keluarga mangsa. Saya nasihatkan kepada awam, ada sebarang maklumat terus salurkan kepada polis untuk siasatan lanjut, itu sebaiknya," katanya.


Gaji pekerja perlu dibayar melalui akaun bank - KSM

KUALA LUMPUR, 22 Ogos- Kementerian Sumber Manusia (KSM) menggesa para majikan khususnya pihak swasta untuk memastikan gaji pekerja tidak kira tempatan mahupun asing dibayar melalui akuan bank.Menterinya, V. Sivakumar berkata ia sebagai mekanisme kerajaan untuk memantau aktiviti majikan, sekali gus membanteras dakwaan berhubung isu buruh paksa.Jelasnya, pembayaran tunai atau cek hanya boleh dilakukan di atas permintaan pekerja sendiri berserta kebenaran daripada Ketua Pengarah Tenaga Kerja Semenanjung Malaysia."Isu ini adalah sangat sensitif yang boleh menjatuhkan imej negara kita. Jadi kerajaan sangat prihatin dalam memastikan tidak ada mana-mana majikan yang tergolong dalam kategori ini, yang dikatakan mereka terlibat dalam buruh paksa."Kita mahu memastikan apabila gaji pekerja dimasukkan ke dalam akaun bank, maka kita ada bukti dan kalau tidak itu boleh menimbulkan masalah," katanya kepada pemberita di Wisma PERKESO, Kuala Lumpur.Mengulas lanjut, beliau berkata, majikan yang tidak mematuhi udang-undang tersebut berhadapan denda tidak lebih RM50,000 bagi satu kesalahan.


Polis Selangor tawar diskaun trafik 50% sempena Bulan Kebangsaan

SHAH ALAM, 22 Ogos- Polis Selangor menawarkan diskaun saman trafik sebanyak 50% sempena 'PDRM Selangor Merdeka Ride and Carnival 2023' yang berlangsung di Stadium Shah Alam, Sabtu ini.

Ketua Polis negeri, Datuk Hussein Omar Khan berkata, kaunter saman trafik itu antara yang akan menjadi tumpuan utama pengunjung pada hari tersebut."Saya rasa yang paling menarik nanti adalah kaunter saman trafik."(Diskaun) 50% untuk saman terpilih kecuali saman melibatkan kes mahkamah dan saman tidak boleh dikompaun, maksudnya yang tidak boleh beri diskaun ini seperti saman kemalangan, saman timbang berat, saman bicara mahkamah, saman potong Q (barisan), saman guna lorong kecemasan, saman langgar lampu merah, saman potong garisan berkembar, ubah suai ekzos dan saman Op Selamat."Tawaran melibatkan saman seluruh Malaysia. (Kaunter dibuka) bermula pukul 7.00 pagi hingga 7.00 malam," katanya dalam sidang media di Ibu Pejabat Polis Kontinjen (IPK) Selangor di sini.

Hussein Omar berkata, penganjuran julung kali itu dapat mengeratkan silaturahim dan suasana harmoni antara polis dengan masyarakat dalam semangat Bulan Kebangsaan, seiring slogan polis iaitu 'Polis dan Masyarakat Berpisah Tiada'.Raja Muda Selangor, Tengku Amir Shah Sultan Sharafuddin Idris Shah juga dijangka akan turut serta dalam kayuhan tersebut serta merasmikan karnival berkenaan.Pelbagai aktiviti menarik turut diadakan seperti senamrobik, persembahan unit berkuda, pameran seni mempertahankan diri, pameran kereta dan motorsikal klasik, 'food truck', 'petting zoo', persembahan artist tempatan, cabutan bertuah dan sebagainya.


Hospital Dungun bakal beroperasi, wujudkan peluang pekerjaan

DUNGUN, 22 Ogos- Hospital Dungun dijangka beroperasi awal tahun depan bakal mewujudkan peluang pekerjaan di semua peringkat klinikal dan bukan klinikal.Ketua Pengarah Perkhidmatan Awam, Datuk Dr. Zulkapli Mohamed berkata pembinaan projek yang bermula Februari 2016 itu bakal memberi manfaat kepada warga setempat termasuk doktor, jururawat, pentadbiran dan pengurusan. "Peluang pekerjaan untuk sektor lain juga terbuka luas antaranya bidang perkhidmatan pembersihan dan pemakanan," katanya ketika mengadakan lawatan persiapan akhir projek Hospital Dungun di sini. Lawatan itu juga bagi memastikan semua fasiliti yang disedia mengikut spesifikasi yang ditetapkan, sekali gus menjamin kebajikan penjawat awam dan keselamatan pesakit. Untuk rekod, Hospital Dungun yang diklasifikasikan sebagai projek sakit, dibina di atas tapak seluas 6.13 hektar  kini siap 99 peratus. Pembinaan hospital baharu itu bakal menjadi hospital pakar ketiga di Terengganu. Hospital tersebut mampu mencapai kapasiti 110 katil dengan 10 kepakaran melibatkan kos RM125 juta.

(Untuk rekod, Hospital Dungun yang diklasifikasikan sebagai projek sakit, dibina di atas tapak seluas 6.13 hektar  kini siap 99 peratus)


Simulasi mengundi di sekolah akan diperluaskan

GEORGE TOWN, 22 Ogos- Kementerian Komunikasi Digital (KKD) akan terus bekerjasama dengan Suruhanjaya Pilihanraya (SPR) untuk memperluaskan program simulasi mengundi di sekolah-sekolah menengah di seluruh negara.Timbalan Menterinya, Teo Ni Ching berkata kerjasama itu bagi mendidik dan memupuk semangat cintakan negara dalam kalangan generasi muda selain menerapkan kepentingan mengundi.Program yang telah bermula itu dijalankan menerusi Kelab Malaysiaku anjuran Jabatan Penerangan.Ia merupakan salah satu silibus yang diselitkan di dalam kelab berkenaan."Kita ada buat satu simulasi mengundi kerana kita tahu bahawa umur untuk mengundi dalam pilihan raya telah diturunkan kepada 18 tahun."Jadi sangat penting untuk kita mendidik generasi muda termasuk pelajar-pelajar di sekolah tentang prosedur mengundi.Ia juga adalah satu tanggungjawab untuk warga Malaysia keluar dan mengundi," katanya ketika merasmikan sambutan Semarak Gemilang @ Kelab Malaysiaku di Sekolah Menengah Kebangsaan (SMK) St Xavier, di sini.Lebih 100 pelajar terlibat dengan sambutan berkenaan.Setakat ini, 39 buah sekolah menengah di Pulau Pinang menyertai Kelab Malaysiaku anjuran KKD menerusi Jabatan Penerangan dengan kerjasama Kementerian Pendidikan.


Ekonomi digital Islam dijangka cecah nilai global AS$7.7 trilion

KUALA LUMPUR, 22 Ogos- Kementerian Komunikasi dan Digital (KKD) melalui Perbadanan Ekonomi Digital Malaysia (MDEC) buat julung kali menganjurkan Persidangan Industri Ekonomi Digital Islam (IDE) 2023 bagi memupuk kerjasama dengan pihak berkepentingan utama dalam sektor ekonomi digital Islam.Menterinya, Fahmi Fadzil berkata, sektor ekonomi Islam tersebut dijangka mencecah nilai global sebanyak AS$7.7 trilion menjelang 2025.Malaysia Digital Tasree (MD Tasree) turut diperkenalkan untuk menerajui penglibatan industri, penjanaan idea, mempromosi projek perintis, pengkomersialan penyelesaian teknologi dan menjadi saluran yang kukuh bagi agenda Program Mangkin Malaysia Digital (MD PEMANGKIN)."Ini satu sektor yang sangat menarik dan salah satu daripada sembilan teras dalam program MD PEMANGKIN yang diusahakan oleh MDEC sebelum ini."Potensi sektor ekonomi digital Islam sangat besar, saya percaya dengan pengiktirafan 15 syarikat dengan status MD Tasree yang diumumkan hari ini merupakan langkah pertama dan langkah kanan ke arah membangunkan sektor ekonomi digital Islam," katanya kepada media selepas Majlis Menandatangani Memorandum Persefahaman (MoU) antara MDEC dengan Halal Development Corporation (HDC) di sini.Tambah Fahmi, Malaysia kekal sebagai peneraju Penunjuk Ekonomi Islam Global (GIEI) selama sembilan tahun berturut-turut, dipacu ekosistem halal yang pesat dalam sektor kewangan Islam, industri makanan-farmaseutikal-kosmetik halal, pelancongan mesra-Muslim, media dan rekreasi.IDE merupakan salah satu sektor penting dalam pengagihan kekayaan dan sumber yang inklusif selaras visi Malaysia MADANI. Dalam perkembangan lain, beliau menyeru pelbagai pihak memberikan sokongan bagi menyemarakkan lagi sambutan Hari Kebangsaan yang akan berlangsung sembilan hari lagi."Kita minta supaya Jalur Gemilang dikibarkan dengan lebih proaktif lagi, tambahkan jumlahnya lagi."(Selain itu) harapan saya pihak swasta dan agensi serta kementerian, boleh mengambil sedikit masa untuk menerapkan pengisan tentang Rukun Negara dengan lebih bermakna dalam organisasi masing-masing," tambahnya.

(Fahmi Fadzil (tengah) selepas Majlis Menandatangani MoU antara MDECdengan Halal Development Corporation di Kuala Lumpur)


Tiada jangkitan baru, kes batuk kokol di Pahang terkawal

KUANTAN, 22 Ogos- Jabatan Kesihatan Negeri Pahang (JKNP) mengesahkan kes jangkitan Pertussis atau batuk kokol di negeri itu adalah terkawal.

Pengarahnya, Datuk Dr Nor Azimi Yunus berkata, sehingga kini hanya tiga kes direkodkan melibatkan sebuah keluarga iaitu seorang ibu dan dua orang anak di Kampung Bahagia, Rompin. JKNP juga telah membuat saringan di kampung berdekatan termasuk Kampung Bahagia, Kampung Sepakat, Kampung Perpat dan Taman Orkid."Kita dah buat saringan terhadap seramai 507 orang dan tidak ada kes baharu dikesan ketika pemeriksaan tersebut," katanya kepada media di sini.Nor Azimi berkata, saringan turut dilakukan terhadap 37 kontak rapat dan tiada kes baharu dilaporkan setakat ini.Kesemua kontak rapat juga telah diberikan antibiotik bagi mencegah jangkitan.Sehingga kini, pihak JKNP masih membuat langkah kawalan bagi mengelakkan penyebaran penyakit tersebut."Jadi kita melihat daripada segi kawalan wabak, jika tidak ada kes terbaharu dikesan dalam tempoh 14 hari selepas kes terakhir, kita jangkakan wabak Pertussis di Kampung Bahagia akan tamat pada 29 Ogos ini," jelasnya.Dalam pada itu, beliau menasihatkan orang ramai agar tidak menyebarkan sebarang makluman atau berita tidak sahih berkenaan wabak berkenaan.Pertussis adalah penyakit disebabkan bakteria Bordetella Pertussis yang disebarkan melalui udara ketika pesakit bersin atau batuk, serta menjangkiti melalui mulut, hidung dan tekak.Lazimnya pesakit akan mengalami batuk berpanjangan dalam tempoh satu hingga dua minggu dan boleh berlarutan sehingga dua bulan, malah boleh mengakibatkan sawan, radang paru-paru, radang otak serta boleh membawa maut.


Polis tempatkan 1,700 anggota, pantau kelancaran sambutan Hari Kebangsaan

KUALA LUMPUR, 22 Ogos - Seramai 1,700 anggota Polis Diraja Malaysia (PDRM) akan ditugaskan pada sambutan Hari Kebangsaan yang dijadual berlangsung di Dataran Putrajaya pada 31 Ogos ini.Timbalan Pengarah Pengurusan (Pentadbiran), Jabatan Pengurusan Bukit Aman, DCP Gilberd Philip Layang berkata penugasan itu bagi memastikan keselamatan dan ketenteraman orang ramai yang hadir menyaksikan acara itu selamat selain mengawal laluan trafik.

"Kita juga akan berkolaborasi dan bekerjasama dengan pasukan sahabat pada hari tersebut iaitu khususnya Angkatan Tentera Malaysia (ATM), Jabatan Bomba dan Penyelamat Malaysia (JBPM), Jabatan Pertahanan Awam, RELA dan juga Pihak Berkuasa Tempatan untuk menentukan tindakan segera diambil sekiranya berlaku perkara yang tidak diingini," katanya kepada pemberita selepas menjadi tetamu dalam rancangan Selamat Pagi Malaysia di Angkasapuri, di sini.Tambah Gilberd, kesemua agensi keselamatan akan ditempatkan di laluan sepanjang 2.6 kilometer bermula dari bangunan Wisma Tani sehingga Bulatan Perdana.

Pengunjung juga digalakkan untuk menggunakan pengangkutan awam bagi mengelak kesesakan lalu lintas terutamanya di lokasi sambutan.


Laporan penuh tragedi Batang Kali bakal dibentang ke Kabinet dalam masa terdekat

KUALA LUMPUR, 22 Ogos - Laporan penuh mengenai tragedi tanah runtuh di Batang Kali Disember tahun lalu akan dibentangkan kepada Jemaah Menteri dalam masa terdekat.Menteri Kerja Raya, Datuk Seri Alexander Nanta Linggi berkata walaupun laporan itu telah siap sepenuhnya namun ia memerlukan input daripada kerajaan negeri Selangor sebelum ianya dapat dibentangkan.

"Negeri Selangor ini baru lepas pilihan raya baru-baru ini, beri masa sedikit barulah kami boleh angkat di peringkat Kementerian Kerja Raya, selepas itu kita akan bawa perkara ini kepada Kabinet dalam masa terdekat ini," katanya kepada pemberita selepas melancarkan Konvensyen Lembaga Jurutera Malaysia 2023, di sini.Tambah Nanta, butiran lanjut mengenai laporan insiden itu tidak boleh dikongsikan sehingga ia melalui Kabinet terlebih dahulu.Kejadian tanah runtuh di tapak perkhemahan Father's Organic Farm di Jalan Genting, Batang Kali telah meragut nyawa 31 orang manakala 61 lagi terselamat.